text:
A son nûf su dîs chei che lu capissin, ancje se mancul dal 10% dîs lu scrîf ben
Se no bastin i studis che lu disin di agns incà, o vin vude une gnove conferme di un dât che al è sot i voi di ducj, ancje se tancj lu dinein o a àn miôr sierâ i voi: la lenghe furlane e esist e e je ancjemò ben inlidrisade tes nestris comunitâts. No sarà tant in salût, ma no je nancje muribonde se e lasse olme di se fintremai tai zovins. O fevelìn dai risultâts dal ultin scandai curât de Lavagne Plurilengâl, cuntune fotografie linguistiche che e à mostrât a clâr cemût che la lenghe furlane, dopo di chê taliane, e sedi chê plui cognossude e fevelade dai zovins intervistâts, cuntun ûs massim in famee (55,1%), che al cale cui amîs (36,6%) e che al rive al so minim cui compagns di scuele (18,6%). Se o volìn cjalâ la tace mieze plene, o fevelìn dut câs di metât dai intervistâts che al dopre dome o ancje il furlan in cjase, e plui di un tierç dal campion che lu fâs cui amîs. Ancje chi, o vin istitûts plui o mancul virtuôs, cun situazions diviersis ma che a metin di solit insom de liste il Paschini-Linussio di Tumieç e il Magrini-Marchetti di Glemone, e da pît il Marinelli di Udin.
Se o cjalìn lis autovalutazions di competence, plui di 1/3 di lôr al à declarât di capî benon il furlan, e in totâl – tignint cont ancje dal nivel intermedi e principiant – a son adiriture cuasi 9 fantats su 10 che lu capissin; il 75% dal campion al declare ancje une cualchi competence te comprension de lenghe scrite. Par chel che al tocje il fevelâ, chei che a declarin un nivel avanzât a son dome 2 su 10, ma istès al risulte un bacin di locutôrs che al cjape dentri il 77% dal campion. La situazion plui grivie – ma spietade – e je dal sigûr chê de lenghe scrite: dome mancul di un student su 10 al declare une capacitât otime di scriture dal furlan (totâl des competencis 61%), e ben 4 su 10 a disin di no savê scrivi gran.
Insome, o vin la conferme che il furlan al è inmò ben presint almancul tant che lenghe passive intune percentuâl une vore alte – che tantis lenghis minorizadis nus invidiin pardabon! – e che duncje no son justificadis lis sieltis di trascurâ il furlan in favôr di un magri 12,3% che al declare di no cognossi cheste lenghe. ❚


c: text/html

text:
La nestre serie di intervistis a sindics che fasin part de ACLiF- Assemblee de Comunitât Linguistiche Furlane e sbarcje, cun grant plasê, te “Contee di Gurize” a Caprive, un Comun piçul ma siôr di storie e une vore ferbint di ativitâts, come che nus conte il sindic Daniele Sergon.
__
Sindic, voaltris tant che Comun, cuant sêso jentrâts te ACLiF, e parcè?
La ACLiF e je nassude par vie de riforme dai Ents Locâi che e à disfat lis provinciis. Jo no soi mai stât dacuardi cun cheste riforme; però, invezit di meti i bastons fra lis ruedis, o ai viodût subit la ACLiF tant che l’unic organisim restât che al podeve puartâ indevant une cierte idee di Friûl, e duncje o sin dentri dal sô inizi, tal 2016. Cumò, di cuant che il sindic Bernardis al è stât elet Conseîr regjonâl molant la cjame, o soi ancje tal Consei diretîf.
__
Cuâl isal stât il percors fin cumò e cuâi sono par lui i compits che e varès di davuelzi pal futûr?
Al è stât un percors complicât e dificil. Mi fâs plasê marcâ il grant rûl che al à vût l’ex president Diego Navarria, che cun lui o vin fat un grant lavôr di chei che no si viodin, ma che a son tant impuartants. O olsarès dî “a la furlane”. Chest par rivâ a cumò cul gnûf president Maurmair, che o stin cirint di dâi struture ae Associazion. La vite dai sindics di vuê e je za plene di impegns, duncje par mandâ indevant une associazion fate di lôr o vin bisugne di struture in plui.
Une bataie che o volìn puartâ fin insom e je chê par une Rai cun plui lenghe furlane, cumò che si sta discutint il gnûf contrat di servizi.
O vin di fâ jentrâ di plui il furlan te vite di ogni dì tant che une lenghe normâl di comunicazion, che no resti dome familiâr o folcloristiche.
__
Il so Comun al fâs part dal Friûl orientâl, ce puedial contâmi di chest teritori?
Il Friûl gurizan al è puartadôr di une vision politiche, aministrative e culturâl di grande storie e impuartance. Ai 23 di Març dal 1896 bonsignôr Faidutti al rivà a fâ fondâ la prime Casse Rurâl propit chi a Caprive. Chel al fo un grant periodi di svilup par chest teritori, che al fo interot de Grande Vuere. Chês grandis inovazions che a son stadis di esempli ancje fûr dal Friûl par me a fasin viodi ancje in dì di vuê ce pussibilitâts che al pues vê il Friûl se al rive a organizâsi e a autotutelâsi, un esempli che autonomisim al vûl dî jessi vierts.
__
Ce vuelial dî autonomisim par lui?
Jo o soi autonomist tal sens che un sindic al à di pensâ al ben dal so teritori, di là des apartignincis ai partîts. Duncje, par esempli, fâ acuardis cui Comuns dongje ancje se no son dal stes colôr. Jessi bogns di jessi autonoms dai partîts centrâi. Une strade dispès complicade, ma jo no viôt altri mût par fâ un bon lavôr pe comunitât. O soi un autonomist ancje par chel che al tocje la (ex) provincie di Gurize: o sin part dal Friûl, di sigûr, ma cu la nestre particolaritât che e va rispietade.
__
Lui al à fevelât di “autotutele”. Par vêle, e covente ancje plui autocussience. Isal par chest che la ACLiF e à promovût incuintris su storie e culture dal Friûl?
Sigûr cognossi la nestre storie nus judarès par chel procès che o disevi. Chei incuintris a son tacâts par informâ su robis aministrativis, ma a planc a planc o vin viodût che la domande e jere chê di savê di plui su la nestre storie e culture, e duncje ju vin indreçâts, cun plasê, viers di chê direzion. Par me al è stât un segnâl impuartant.
__
Jo mi visi dal sît de provincie, che al jere impostât in trê lenghis, talian, furlan e sloven. Par me un model par dute la Regjon…
Mi visi di chel, e i puartarai ancje l’esempli dal Patto Collio Isonzo, che al met dongje dîs Comuns e li che a son presintis dutis lis lenghis di chest teritori, e li che dutis a àn la lôr vôs dentri dal Pat. Al è un patrimoni che no vin mai pierdût, ma si sta pôc a sminuîlu e duncje al va simpri rispietât tant che al merete. Simpri in chest sens, la designazion di Gurize e Nova Goriza a Capitâl Europeane de Culture pal 2025 le viôt come un segnâl impuartant pal nestri teritori e che o vin di sfrutâ ad implen fasint viodi ce che o vin.
__
I fâs une domande che e à a ce fâ cu lâ sô profession di project manager in cjamp informatic. A ce pont ise la digjitalizazion de Regjon, e no saressial alc di proponi in chest cjamp par spindi i bêçs dal Recovery Fund?
Prime di fevelâ di chel, jo o volarès fevelâ di un procès di fonde li che il Friûl al podarès jessi di esempli. Fâ spindi chei bêçs ai sindics, i unics che a podaressin superâ dute la trafile burocratiche che si à tal Stât talian: ancje no fasint di pueste, aromai la situazion e je ingredeade par struture. Va ben la ideazion centrâl, ma la realizazion e à di lâ ai ents teritoriâi reâi, che a àn rapuarts cul teritori. Cuant che la autonomie e je fuarce di guvier e no dome di proteste e je une vore eficace te aministrazion.
Pe digjitalizazion jo o pensi che si fevele tant di citât, ma invezit o procurarès di curâle di plui tes realtâts piçulis, periferichis o di campagne. Chest al crearès un nivel medi di digjitalizazion dal Stât cuntun potenziâl fuart par un teritori tant che chel talian, fis di particolaritâts che si puedin spindi dopo a nivel turistic, di alimentazion bio e di cualitât.
__
Par finî, mi disial dôs robis dal sô Comun particolarmentri furlanis?
Nô o sin un Comun cun 1.700 abitants, ma che al pensi che dentri a son 25 associazions ativis, un tiessût sociâl di no crodi! Mi plâs però dî di dôs realtâts: une e je chê dai grups folcloristics – o ’nt vin adiriture doi, un dedicât ai plui zovins –, e chê altre e je chê dai côrs, che o ’nt vin cinc!
__
Chê dai côrs e je une ecelence dal Friûl che e ven trascurade masse de culture “alte” de regjon, no pensial?
Sigûr! O soi dacuardi ad implen: mi visi che vie par une trasfierte a Treffen, in Carinzie, a son restâts maraveâts de nestre realtât tant siore e le cjalavin cun grande invidie.
Ultime robe, no fevelarai di chê grande ecelence che a son Vile Russiz e il Cjistiel di Spesse, ma o ai gust di finî la interviste invidant i letôrs a provâ a informâsi: no son dome ecelencis in cjamp enologjic e imprenditoriâl, ma storie dal Friûl. Mandi! ❚
Dree Venier
«La autonomie e je fuarce di guvier e no di proteste: e jude a aministrâ miôr»Dree Venier
La nestre serie di intervistis a sindics che fasin part de ACLiF- Assemblee de Comunitât Linguistiche Furlane e sbarcje, cun grant plasê, te “Contee di Gurize” a Caprive, un Comun piçul ma siôr di storie e une vore ferbint di ativitâts, come che nus conte il sindic Daniele Sergon.

robotstxt: allowed

filter: keep


text:
FOGOLÂR CIVIC press release (to the Italian press) – Udine, 7 September 2021
FRIULI DOC: “UNA SAGRA FRIULANA CHE METTE IN SCENA L’INCONSISTENZA UDINESE (CON BUONA PACE DELLE OSTERIE)!”
Formalizzata la protesta di Fogolâr Civic e Academie dal Friûl contro una manifestazione avulsa da ogni riferimento pregnante alla storia cittadina locale. Il presidente prof. Travain: “Udine affogata in una buona botte di vino del Friuli: ecco le ambizioni di una ‘capitâl’!”.
“Cantin: ‘Complean de Citât’ rineât di Friuli Doc. Sorestants, o consideri ridint l’ultin spetacolôs esempli di biele coerence culturâl e politiche dât de decision dal assessôr Franz di gjavâ daurman dai manifescj di Friuli Doc 2022 il nobilitant riferiment al “complean” de citât-marcjât – implantade, pe croniche, ai 13 di Setembar 1223, dal patriarcje Bertolt di Andechs –, riclam cjapât su an passât su consei des fradaiis Fogolâr Civic e Academie dal Friûl pai 798 agns di fondazion citadine e 20 des leadis celebrazions di iniziative di popul. Za in chê volte, a ogni mût, par daûr e no dome, si son pandûts replezions e marums: ganzante e influitive la posizion dal potentissim assessôr Cigolot; pastiçâts e purpûr diplomatics i cavîi dal Sindic; la incredibil glaçure ae scree dal sagron 2021, cuant che plui voltis la presentadore si à riferît – con evident sgrisul, robe di no crodi, dai sorestants dal puest – a di chê gloriose ricorence storiche. Un tant li che il prin gjornâl de citât al cedeve a considerazions cence costrut di cualchi storic di voghe cu la Aministrazion provinciâl passade, direzude dal sindic di Udin di cumò. E ce vino di dî? Si pues no condividi ciertis leturis de storie di une volte (tant che dal presint), però che aial fat il Comun fin cumò par cjatâ, ancje su chescj argoments impuartants su la identitât – vere clâf di union e inclusion citadinis – une conclusion valide e ancje rispietose di sensibilitâts e cussiencis diviersis? Al è rivât parfin a votâ un Statût li che Udin te Storie si rapresentilu di “’castrum’ roman”! E ancjemò a son remoris sul ‘complean’ de citât bertoldine? Simpri par daûr, si jere contindût che no si podeve o nol convignive rineâ lis fiestis dal Milenari candolinian famôs dal 1983, siben che une robe e je la plui antighe notizie – che si à pal moment – dal non di une localitât; altri pâr di maniis, invezit, e je la fondazion legâl obietive di un Comun citadin, cun siei privileçs particolârs, no vile e nancje consorzi feudâl cjastelan… Gjavâts chescj riferiments, duncje, a Friuli Doc, Udin si condane a restâ vitrine, no di se ma ben di un Friûl che nol pues tignîlu di capitâl fin che nol à fat i conts cu la sô storie locâl di citât e nol sa ce che al è. Cuntun pas indevant e doi indaûr, chest Comun achì nol rapresente chel spirt di Udin di presentâsi tal teatri de Storie cuntune sô muse ben definide, cence par fuarce scugnî inneâsi tune buine bote di Furlanie… Nô si à dât une man e il Comun, invezit, nus à sbeleât, fin a screditânus sui argoments che si à dedicât agnorums di impegn. No perdonarìn: promesse furlane di chei di une volte! Salûts di forme”. Sono divenuti documento formale, protocollato il 7 settembre 2022, i brontolii del presidente del Movimento Civico Culturale Alpino-Adriatico “Fogolâr Civic” e del Circolo Universitario Friulano “Academie dal Friûl”, prof. Alberto Travain, contro l’Amministrazione di Udine e in particolare contro l’assessore dott. Franz, responsabile di Turismo e Grandi Eventi, causa la ricusa, per Friuli Doc, dell’adottato riferimento al “Compleanno della Città”, suggerito lo scorso anno dalle organizzazioni in parola. Così, detta manifestazione “si conferma sostanzialmente per quello che è: una gran sagra friulana che, tra le altre, anche mette in scena la nullità o inconsistenza udinese, l’incapacità di protagonismo radicato e coordinante di quella che è solo una parodia della tanto sbandierata ‘Capitâl dal Friûl’! A Friuli Doc Udine non esiste se non come sfondo, vetrina, mescita e qualcos’altro di ancor più prosaico! Tutto ciò è grazie ad Amministrazioni che molto poco hanno dimostrato di sapersi e volersi inserire in quell’orizzonte di ambizioni storiche che dà concretezza all’identità udinese! Il problema è che di manifestazioni istituzionali che regolarmente associno Udine alla Friulanità nel corso dell’anno non ve ne sono altre ed, in questa, l’Udinesità, in pratica, si riduce fondamentalmente ad osterie e ristoranti, certo in coerenza con un grande evento enogastronomico, ma un po’ pochino per le esigenze di un capoluogo in caduta libera per quanto attiene alle capacità di mordente connotato e distinto sulla scena friulana! Il problema non è se l’Udinesità possa dirsi presente o assente nel campo dell’enogastronomia! Il problema è se ancora di Udinesità si possa parlare e quale sia il suo tratto, quale il suo modello, quale il suo orizzonte! Tutte domande cui Friuli Doc non si preoccupa affatto di rispondere anche perché non si vuole deputato a farlo e cui nessun altro evento ufficiale si assume il fardello di farsene carico!”.


text:
… OH CE BIELE RADIO… OH CE BIELE ZOVENTÛT
UNE RADIO COME ONDE FURLANE
NO SI CJATE IN NISSUN LÛC
Il 2 fevrâr 1980 al nasseve radio onde furlane. La radio e jere logade in plaçal Cella
dulà che agns prime a si cjatave le mitiche radio Udine 103.
In graciis di une clape furlane a vignive fondade 30 agns indaûr le Cooperative “Informazione Friulana” che daspò trê agns e sarà ricognossude da la Regjon. La cooperative al smicjave di rivà a meti in pins une television partint da une radio.
Al vignive fondade l’associazion “Amîs di onde furlane” che in 15 agns al sostignarà la radio ancje cun tun jutori economic.
Cui ch’al à lavorât in tune radio al capìs cuant lavôr al è daur ogni trasmission e ancje Onde Furlane in dutis chescj agns al à vût i siei bas e alts ma al continue a là indenat par pandi la nestre culture e la nestre identitât furlane.
Un cjar mat, a cui o volin une vore di ben.
Mandi a dûc !


text:
#09 – Cjadenis In prin la Tiere e jere un puest salvadi dominât des bestiis e besteons. Inta chê volte la nature e imponeve il grant sul piçul: cuistion di paleontologjiche cjadene alimentâr. Tant par intindisi, cul benefici di inventari, il pantianon al stave platât inte busone sot de cise bocognone par scjampâ dal gjaton che al voleve brincâi la [...]
Tag: Rosute Pelote
#10 – Fâ la fieste Vuê dutis lis scusis a son buinis par fâ fieste: si è inventade chê dal pai, de mame, des feminis, dai inamorâts, dal lavôr, de Patrie… e vie dilunc. Nuie di mâl intindintsi, ma ancjemò un pôc no varin plui dîs di vore. Une volte si faseve fieste dome la domenie; i contadins nancje simpri, [...]
#08 – Bocje ridinte In passât tal gno paîs e jere usance che la cuinte elementâr le cjapàs il Mestri Cànon (ma nô lu clamavin Mestri Canòn). Nol jere un trist om, ma grant e grues di fâ pôre e a nô frutinis no nus plaseve, parcè che cuant che si inrabiave, e al sucedeve avonde dispès cun chê sdrume [...]
#09 – Tarlecs e comareçs tal fogolâr Tal fogolâr, par tiere coriandui e vanzums, Carnevâl, nas ros come un râf di broade, tai pîts çavatis che Diu nus vuardi, intor une palandrane blecade tant che un Arlechin e sul cjâf une papaline, al snacaie, al sgargaie e al tire mocui cuintri “il Guvier sassin che al bastone simpri chei”. Cu [...]


text:
Plantât denant da la puarte dal cjasâl, al slungje i braçs secs viers il cîl a saludâ il gnûf dì.
Al è un vecjo cu la scusse dure, temperade a ogni stagjon: cuet dal soreli di Istât e brusât dal glaç di Invier, a ‘nd à viodudis tantis te sô vite; al à simpri dât dut, cence mai pleâ la schene.
Nol à nuie di ce pintîsi e nuie plui di ufrî se no la sô vecjaie.
Al è vieli, ma salvadi; da la criniere di un timp i je restât in cime dome un grum ingrispignît.
Un sghirat inceât dal lusôr, tal vignî fûr da la tane a dismatîsi lis çatis, al varès podût rimpinâsi sù convint di dâi dentri cu la ultime cocule.
Il sgrisul di une bave lu discjol dai pinsîrs.
– Cjale là jù – i cisiche, ingrampantlu tes sôs spiris – ju viodistu i nûi che a puartin nêf? A stan rivant.
Ch’a vegnin, o soi pront; no viôt la ore di gjoldi il fof tai pîts e di cucâ i lamps dal fûc a sclopetâ tal fogolâr. Se dome… se dome o rivàs a liberâmi di chest lambic che mi ponte a mieze vie, mi sintarès gaiarin tant che un fantat.
Puar vecjo cocolâr; nol pues savê che il paroncin i à impirât un toc di cjarte, sbregade di presse plui che taiade, cun sore scrit “Cjasâl in vendite” e cun dôs pineladis rossis in crôs i à segnât la sentence:“Arbul di butâ jù”.
Po, al è partît cu la Jeep.
di Maghe Olstrele


text:
Chê Istât dal vincjenûf e jere stade une vore cjalde e il scjafoiadiç al durave di scuasit doi mês. Ancje il plevan, dopo tantis orazions, viodint simpri mancul feminis in glesie a preâ pe ploie, al veve pierdût le pazience.
Dome tal borc di sore la fontane e spissulave ancjemò. In chel di sot e veve fermât di un pieç di gotâ e par podê cjapâ la aghe di bevi là sù, si tratave di fâ la code e spietâ cetant.
Chê pai Cristians, parcè par cjoli la aghe pes bestiis a si scugnive lâ sù cul cjar e ogni sorte di caratel fin tal vandarôl, une buse cu la aghe sore il paîs dopo la cjarnescje, viers Farle di Majan.
Miute e jere vedue di cualchi an, e veve trê fruts di tirâ sù e chê dì si jere fate coragjo, si jere poiade daûr di chê schirie di int e seglots che e pareve no finî plui.
Poiâts par tiere i podins di ram e il buinç in te man, e veve tacât discors cun Mariute, juste par passâ il timp. Nol va vie un cuart di ore, che i podins, cun grant fracas, a son tal mieç de beorcje: un fantat, che cumò si platave, i veve slungjât une pidade. Podeve ben cjalâsi ator, Miute, nissun al veve viodût, cussì, rassegnade, e jere lade a cjoliju, savint che e veve pierdude la volte.
Ancjemò li a fâ la code, no po tornâ a cjase cence aghe, ma chei atris no àn remission di chê femine aromai cence om, e cidine cumò si met li daûr, a spietâ.
Si cjale ator, par no fâsi freâ ancjemò une volte, ormai a je scuasi dongje, mancjin dome trê di lôr e po al è il so turni.
Di bot, une pocade e jê scuasi e cole par tiere e te confusion i siei podins e son di gnûf tal mieç de place, ancjemò une volte e a pierdude le volte.
No je fâs plui, e tire dongje lis selis e il buinç e e resone che no varès podût restâ plui tart, e veve la cene di meti dongje par chei fruts che la spietavin.
No si scompon plui di tant, ma si zire viers di chê int che no a vût un fregul di compassion e che anzit le à cjolte in zîr.
E ciale chê file, che i pâr ormai la code dal diaul e ur mande la sô maledizion: «Che vignìs tante ploie che o vessis di lâ a cirî il cjampanili dal paîs cu la forcje».
Chê Istât, e je stade une di chês che la int si impense par une ete. A dî la veretât, ator pal mont, di chel an, si fevele ancjemò, pai disastros da economie che al veve puartât, ma a Madrîs di Feagne, i plui anzians a si impensin che il mês di Novembar, viers la metât, al pareve che si fossin viertis lis fontanis dal cîl, al veve plot par trê dîs e trê gnots di file e la tierce sere la aghe che e vignive jù dal cuel lunc si jere puartade daûr ancje la strade de rive dai cuei dai cjans fin tes cjasis e tes stalis. Cualchidun al zure che dilunc la gnot al veve sintût scampanotâ lis cjampanis.
La jù dal palaçat, la muse, e jere rivade a dute sburide e il puarton che al jere par traviers, si jere spalancât. Int no ‘nd jere muarte, ma dutis chês besteutis dal curtîl e jerin finidis sot aghe.
La dì dopo, cualchidun si jere visât des peraulis di Miute: Che vignis tante ploie… e al è cussì che, di chê volte, e jere passade par “Miute la strie”.
La miserie e la bondance a voltis si tocjìn, ma nol è dit che une e sedi miôr di chê atre: ta miserie l’om al puès dividi chel pôc che al è e di sigûr ‘nt sarà par ducj, invezit la bondance e à dal salvadi e no simpri e rive come che un le spiete!
di Maurizio Di Fant
#170


text:
Si tache une vore mâl. Ai 28 di Avost dal 2000 la Zonte Regjonâl e aprove il plan par meti in sigurece il flum Tiliment, assegnant ae Technical Spa il progjet par tirà sù lis “cassis di espansion”: un polmon di ciment par incanalâ lis aghis, copant un dai ecosistemis plui interessants da la Europe.
Par salvâ Tisane e la sô int? No.
TERITORI ASSEDIÂT_ Lis grandis oparis a son simpri un afaron di beçons là che pôcs a mangjin, cence preocupâsi des conseguencis te vite di chei altris. Il flum de Patrie, l’agâr di une civiltât di mil e mil agns, scjafoiât, dumiesteât, sierât jenfri un capotat, une bare grise, al deventarès un canâl. Ma, a sintî i sienziâts che a àn firmât il progjet, dut al è stât studiât tal segn di une grande modernitât. Come che a disevin in chê volte dal Vaiont! Ma sì, a cui interessino miârs di plantis e di rosis, lis difarentis cualitâts di uciei, di animâi salvadis, di pes che di simpri a vivin tra lis aghis, i baraçs, i boscuts dal Tiliment? Une splanade di modernitât nus salvarà di dute chê carampane puce di salvadi! Pensìn pluitost ai cantîrs che si vierzaran, al lavôr garantît, al riscat sociâl de nestre int! No volarìn migo sei acusâts di jessi “passatiscj”, di vê il cjâf simpri voltât indaûr! Il mont al cor, e nô o varessin di stâi daûr. Cussì nus contin, cirint di convincinus. Che anzit, la plene de Fele, jessude rabiose tal 2003 a mangjâ fûr Valcjanâl e Cjanâl dal Fier, nus servissi di insegnament. Se l’om al bandone la mont, almancul che al sepi cimentificâ i siei flums! Un paradòs che ancje mê none, bavarese, e ripeteve cuant che si rabiave cul nono, e par evidenziâ che dut al leve mâl e predicjave: “i wurstel a son frêts, mancul mâl che la bire e je cjalde!”. E nancje cinc agns dopo e rive une altre propueste gjeniâl: tal 2005 al ven presentât al public il progjet dal fantastic “eletrodot aeri”, che di Wurmlach, in Austrie, al varès di passà jenfri la val de Bût, sbusant fûr par fûr lis comunitâts di Paluce, Çurçuvint, Sudri, Darte, Zui, Tumieç, Cjavaç e Somplât. Dute energjie di rive jù pes Ferieris Nord di Osôf. Toratis di fier altis dai 30 ai 60 metris, cuntune lûs di 300 metris di une gjambe a di chê altre, sgarfant il bosc dulinvie par un curidôr larc almancul 60 metris.
Un spetacul de inovazion tecnologjiche, bon di fâ cori sul cjâf di ducj chei che a vivin sot la bielece di 220 kvolt di energjie.
E se cualchi tumôr al vignarà fûr par vie des ondis eletromagnetichis, po ben, o vin pûr il CRO di Davian, che al è a la avanguardie par cierts mâi! Chei a son i malans de modernitât, migo come la pelagre o il tif che a nassevin de miserie e dai pedoi. Che a setin i puarets a murî di imbolsiment: nô, siôrs e modernis, o vin miôr vê il cancar.
MÛRS CHE A COLIN E CHE A VEGNIN SÙ_ No je finide. Dut chest si metarès insieme ae vision futuribile de autostrade che ben o mâl e passe bielzà pal stes percors. Che se po dopo si rive a tirâ sù ancje la strade de alte velocitât Cimpiel-Glemone, il Friûl al torne sù come gnûf, pardabon: tant i gravons dai magredis a son cussì salvadis e lunârs che il paisaç al vuadagnarès cetant in bielece cui sorepàs, cui puints, cui svincui e i racuardis di asfalt. Une muse gnove pal cûr pulsant di une gnove Europe des comunicazions, chês che a partissin di Lisbone par rivâ a Kiev. E nô tal mieç, juste par servî di pedane ai afârs di chei altris. Tant plui che il prin di Mai dal 2004 la Slovenie e jentre in Europe. E la fiestone e continue ai 21 di Dicembar dal 2007, cuant che ancje il vecjo confin al ven dismantelât. A vain dome i doganîrs di Pontebe, che cu la vuere frede a àn fat i beçons e cumò a sierin i barachins. Ma se un fîl spinât al cole, altris si tirin sù parsore di gnûfs muraions, come chei che a vegnin screâts tal 2006 a Gardiscje par gloti i stranîrs “sottoposti a provvedimenti di espulsione e o di respingimento con accompagnamento coattivo alla frontiera”. Cjamps di concentrament dal gnûf mileni. Cuissà mai se fra cincuante agns no si vergognarìn ancje di chescj, imponûts di Rome a nô, tant che a Lampedusa, che tal imagjinari coletîf talian il Friûl al sune come la isole che no esist.
UN POPUL CHE NOL SBASSE IL CJÂF_ Il 2007 al è l’an dai muarts. Pre Toni Beline, inte gnot di domenie ai 22 di Avrîl, al cole denant de glesie di Visepente. E restarà la sô vôs, fuarte e anarchiche come chê dai profetis che al veve tradusût in Marilenghe. Cualchi mês daspò, ai 5 di Novembar, al mûr ancje Zorç Ferigo, iluminât pinsîr libar e indipendent di ogni costrizion e pôre. Cjargnel cence Diu cuntune anime grande, sperimentâl, golose di cognossi e di fâ. A vevin insegnât a la lôr int a no molâ mai. E ancje gracie a lôr il Friûl dal gnûf Mileni nol è sotan. Al à cjapât gust a scombati par difindi la sô storie, la sô identitât, la sô lenghe, i flums, i boscs, i pascui, là che si è formade la sô anime, poleade te fadie di une miserie vistude di dignitât.
E se tant o vin pierdût tai ultins dîs agns, ancje amîs e mestris che nus àn insegnât a tignî il cjâf alt, la nestre vôs si alce clare e fuarte a berlâ cuintri ogni forme di prevaricazion: cussì si moltiplichin lis manifestazions popolârs di proteste, i comitâts di difese, come chel pal Tiliment, o di lote, come chel di une Cjargne in Moviment che si opon al fisc de sô identitât. E cun lôr tancj altris. Segn che la cussience si è maduride, e no mole. No vûl molà. E vîf.
E cres. Libare e Sovrane.
Angelo Floramo
____________________________________
Cjapâ sù i insegnaments dal Nûfcent
Ve chi i ultins dîs agns de nestre Cuintristorie dal Nûfcent, che forsit a son i plui tormentâts, i plui a risi par ce che al compet la nestre Tiere e identitât, ancje se cussì nol pararès, cjalant in muse ducj chei altris decenis che a son vignûts prime, come che o vin cirût di fâ cun onestât inteletuâl fintremai cumò. Forsit parcè che il Nemì nol rive plui sberlant in divise, cu la musate triste dal soldât. Nol dopre bombis, canons e metraiis. Insidiôs, rispetabil, parfin legri, confidenziâl, al promet une ete gnove, sigurece economiche, afarons che mai prime si sin insumiâts di fâ: progrès, modernitât, lusôrs, velocitât, energjie. Un nemì che al à tancj nons: globalizazion, marcjât mondiâl, economie creative, bancjis internazionâls… Il risultât? Ribaltons sociâi e politics di risonance mondiâl a butin lis boris fintremai chi di nô. Une frenesie di grandece cence criteri e provoche diluvions che a scancelin borcs e paîs, segn che o vin dismenteât di tignîsi buine la Nature che i nestris vons a veneravin tant che une Mari. La tiere e je violentade, violade, tradide e striçade jenfri interès che no podaressin zovâ gran ae nestre Patrie ma che a sticin un grum la scarsele di chei altris che – us parie une novitât? – a cjatin golose pussibilitât di marcjât a puf di un popul, il nestri, che al somee pardabon imolât a jessi ancjemò teritori di concuiste, colonie di sfrutâ, bocon di mastiâ e di gloti, o di spudâ, come che ancje te Storie passade o vin viodût masse dispès. Ma il Nûfcent nus à insegnât almancul a resisti: fin cuant che o savarìn berlâ il nestri “no”, o vin ancjemò la sperance che o sarìn un stât libar e responsabil tal mieç di ducj chei altris popui che a cjaminin par tirâ sù la lôr Storie, tai secui che a saran. Amen.
Angelo Floramo
CUINTRISTORIE DAL NÛFCENT 2000-2010. I pericui in cjase............
Si tache une vore mâl. Ai 28 di Avost dal 2000 la Zonte Regjonâl e aprove il plan par meti in sigurece il flum Tiliment, assegnant ae Technical Spa il progjet par tirà sù lis “cassis di espansion”: un polmon di ciment par incanalâ lis aghis, copant un dai ecosistemis plui interessants da la Europe.


text:
#10 – I tulipans di agne Gjisele
Mê agne Gjisele e veve un biel zardinut fûr da sô cjase insom dal paîs, dopo la muart di gno barbe Gjovanin e jere restade di bessole cul so cjanut che si clamave Dik. Al jere un bastardut blanc e neri cul biel pêl lunc e morbit, al jere simpri tal mieç des gjambis di Gjisele che i cjacarave come se e ves vût un frut. Tal zardin, mê agne e veve metût rosis di ogni sorte: garofolârs, margaritis, primulis, violis, pivocs. Ogni stagjon e veve la sô sfloridure, ancje di Invier cuant che l’arbul di calicantuç al spandeve il so profum. Sô gnece Lussiute e veve partadis dal Olande un biel scartòs plen di cevolis di tulipans e je no viodeve la ore di traplantâju, e veve pensât di fâ une rie dilunc la stradele che e lave da cusine fin sul porton. E viodeve za in Vierte dute chê stradele plene di colôrs, cui sa ce biel viodi!
Alore une matine e decît di fâ il lavôr e intant che e preparave la tiere e spiegave a Dik:
«Viodistu mo, o ai sgjavât la rie drete, cumò o met sot un pôc di ledan e dopo in ogni buse o met dentri une cevole.»
Il cjan al cjalave e al menave la code come se al ves capît dut.
Gjisele alore e va a cjoli une cjadreute par sentâsi e no fa masse fature par sbassâsi e po e scomence a gjavâ dal scartòs une par une lis cevolis e soterâlis par ben. Cu la man e cjalcjave la tiere par che la plante e ves bon stâ.
A la fin, rivade insom da stradute si poie sul porton, si lamentave un poc di mâl tal zenoli che e veve operât agns fa e alore e veve di bisugne di un aiût par tirâsi su. «E ce vûstu Dik la vecjaie e je cussì e bisugne sopuartâsi.»
Bon, alore cuant che e jere ben inpins si zire par gjoldi il so cjâf di opare e viôt… dutis lis cevolis poiadis sul muret dilunc la stradele e Dik che al menave la code content che mai dal so lavôr!
di Nene Furlane
#1185


text:
Dogne: la glesie
Home Trois Troi Furlan Novesime tape Dogne Foto 1
Dogna - Valbruna
Località attraversate
La Glesie parochiâl di Dogne, dedicade a S. Lenart abât, e je stade consacrade intal 1949. Progjetade dal architet Leo Morandini, e je precedude di un puarti di gjenar tradizionâl, e à trifore inte façade a cason e interni a crôs greghe.
Steme comunâl
di Dogne
Dogna - Valbruna
Località attraversate
Steme comunâl
di Dogne
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Home Steiermark Burgenland (105) Kärnten (198) Niederösterreich (571) Oberösterreich (629) Salzburg (423) Steiermark (494) Tirol (383) Vorarlberg (203) Wien (1,402) Judenburg Admont Aigen Albersdorf-Prebuch Anger Au Aue Auersbach Bad Aussee Bad Gleichenberg Bad Mitterndorf Bad Radkersburg Bärnbach Bruck an der Mur Dã Deutschlandsberg Dobl Döllach Egg Ehrenhausen Ehrenschachen Eibiswald Eisbach Esetz Fehring Feldbach Feldkirchen Feldkirchen bei Graz Flöcking Floing Fohnsdorf Friedberg Frohnleiten Fürstenfeld Gleisdorf Gnas Grabenberg Grambach Gratkorn Gratwein Graz Gröbming Großreifling Grund Hart Hart bei Graz Hartberg Hartberg Umgebung Hausmannstätten Heimschuh Hieflau Höflach Hohenau an der Raab Irdning Judenburg Judendorf Judendorf-Straßengel Kã Kainisch Kalsdorf Kalwang Kapfenberg Kapfenstein Kindberg Knittelfeld Köflach Kohldorf Krumegg Lannach Lebring Leibnitz Leoben Lieboch Liezen Ligist Mantscha Maria Buch-Feistritz Maria Lankowitz Mariazell Mautern in Steiermark Mixnitz Murau Mürzzuschlag Neudau Neumarkt in Steiermark Niklasdorf Oberhaag Öblarn Pã Parschlug Pernegg an der Mur Pöllau Postelgraben Preding Prein Pruggern Puch Raaba Ramsau Ramsau am Dachstein Rettenbach Rohrberg Rohrmoos Rottenmann Schladming Seiersberg Söding St., Marein, Im, Mürztal St., Michael St., Nikolai, Im, Sausal St., Radegund, Bei, Graz St. Lorenzen St. Oswald St. Peter St. Stefan Stainach Stainz Trieben Trofaiach Unterjahring Unterpremstätten Voitsberg Wagna Weiã Weiz Weißkirchen in Steiermark Wetzelsdorf Wies Wildon Wilfersdorf Wörschach Wundschuh Zeltweg | Search: Werbeagentur
Sort by
Filtered By
Related services
-
Not evaluated yet Add to My list Added
- B Not evaluated yet Add to My list Added
- G Not evaluated yet Add to My list Added
-
-
-
-


text: “Preseadis Autoritâts, il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl, dutune cul Coordenament Citadin dal Borc de Stazion di Udin, dât dongje valit e confasint spieli de societât civîl dal puest, a sburtin, cun cheste letare, i sorestants dal Comun di Udin a proviodi di meti man par che no si sfanti tal cjâf de int il ricuart de benemerite citadine Francesca De Marco, la ‘Siore dal Borc de Stazion’, mai strache ativiste civiche de capitâl dal Friûl Storic, nassude ai 8 di Avost 1931 e muarte simpri in chê citât ai 22 di Març 2014, che al so funerâl il Sindic in fasse, compagnât di ecezion ma di just dal Confenon de Citât e di varie e preseade rapresentance dal cuarp sociâl, culturâl e politic dal teritori, i à fat onôrs agradîts e sintûts. Partide di frute, di vivandiere dai depuartâts passâts pe stazion feroviarie di Udin te Ultime Vuere e deventade santule convinte e pioniere di une idee di cuartîr citadin furlan dal Doi mil che e podès compagnâ benon tradizion e mondializazion: ve cui che e je stade Francesca De Marco, stombli e dean dal Coordenament Citadin dal Borc de Stazion di Udin di no podêle mai dismenteâ, figure impuartante dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, promotore de Bancje dal Timp locâl e ancje fondadore de Universitât “delle LiberEtà”, sostignidore de Scuele ‘Ricami & Legami’ di Udin e consûr de Fradaie dal Crist, persone di rivuart par sorestants e popul, ‘citadine esemplâr, model di citadinance ative’ cemût che di reson le à definide il Sindic. Chei che a firmin ca sot a clamin, partant, i sorestants dal Comun di Udin a batiâ cul non di Francesca De Marco (1931†2014), civiste udinese, almancul la jeche taronde dal Plaçâl de Republiche, che di li si viodin tant la Stazion che il Municipi, simbui di borc e citât, di cuartîr e Comun, di chês dôs misuris dal vivi civîl e sociâl che jê e saveve metilis dongje e fâlis contratâ cun sens civic. Sperant te plui largje cunvigne e te capacitât di superâ eventuâi pidiments burocratics, si spiete sigûr un riscuintri a pro”. Ve, duncje, culì un dai proponiments par no che al clopi il ricuart de figure e de vore de citadine Francesca De Marco, proponiments presentâts sot dal trentesim de muart a Sindic e Comun di une variade rapresentance de societât civiche locâl, partint dal Fogolâr Civic, cui siei cinc “cuintîrs” e lis sôs dôs sezions foroiuliane e slovene litoranie, insin a la Academie dal Friûl e al Coordenament citadin dal Borc de Stazion; de federazion provinciâl dal Istitût nazionâl talian dal Galon Turchin jenfri decorâts al valôr militâr al Club UNESCO di Udin; de Fradaie dal Crist a la Scuele “Ricami & Legami” e a “Progetto Tempo”; jenfri di chei che a àn metude la firme, al è stât ancje l’innomenât pre Tarcisio Bordignon, promotôr famôs dal judâsi un cul altri framieç dal popul, che la De Marco i tignive un grum. Une altre propueste, vignude de celebre ricamadore Antonietta Monzo Menossi, amie de muarte, di intestâi une sale o pûr une aule alì de Scuele Dante Alighieri, là che la De Marco e veve fatis lis elementârs e in chescj ultins dîs agns e veve cirût di animâ l’ambient cun iniziativis par fâ madressi un spirt civic dal bas, ricreât partint dal concret e dal positîf, dal locâl al globâl, e je stade ancje chê daurman indreçade al Sindic e a la Direzion dal III Istitût scolastic comprensîf citadin.


text:
Partide: Tatichis
Par ogni partide tu puedis ordenâ a la tô scuadre di zuiâ un ciert tip di tatiche. Ogni tatiche e à i siei vantaç, ma ancje svantaç - duncje sielç cun sentiment.
A son sîs tips di tatiche a disposizion (oltri che normâl). Se no tu dâs nissun ordin pe tatiche tu zuiarâs "normâl".
Abilitât te tatiche
Trop ben che tu dorpis une tatiche al dipint de abilitât in cheste tatiche. Cheste abilitât a ven calculade cun lis abilitâts dai singui zuiadôrs insieme cuntun bonus di esperience par ogni zuiadôr coinvolt.
La cualitât des tôs tatichis e dipent di trop brâfs che a son i tiei zuiadôrs. Plui fuarts e son i zuiadôrs, plui alte e varà di sedi la valutazion de tatiche par otegni la stesse eficienze. In pratiche al vûl disi che ti covente un nivel di tatiche plui alte cuant che tu e al tô aversari o vês zuiadôrs plui fuarts in cjamp.
Pressing
Pressing al vûl dîsi che i tiei zuiadôr a metaran pression sul aversari e a ciraran di plui di rompi il zûc dai aversaris che no creâ azions. Il pressing al pues jessi une buine opzion cuant che tu ti sintis inferiôr al aversari e tu âs voie di tignî i numars bâs.
Vantaçs: Tu tiris ju il numar di pussibilitâts (par dutis dôs lis scuadris) intune partide.
Svantaçs: La resistence dai tiei zuiadôrs e calarà plui a la svelte.
Abilitâts impuartantis: La difese totâl e la resistence totâl di ducj i tiei zuiadôrs di moviment e determinin il nivel de tatiche Pressing. Se tu âs zuiadôrs "Potent", la lôr difese e conte al dopli. Plui i tiei zuiadôrs si strachin, mancul pression a fasaran ai aversaris.
Cuant che une pussibilitât di azion a ven blocade dal pressing, al vignarâ scrit te cronache de partide. No tu savarâs mai ce scuadre a varess podût sfrutâ la azion. Se dutis dôs lis scuadris a zuin pressing, l'efiet al sarà, di medie, doplât. Di plui, cuant che une scuadre che e zuie cul pressing si scuintre cun une che e dopre i tîrs di lontan, e je una biele pussibilitât di fermâ lis oportunitâts di tîr di lontan.
Cuntripît
Cuintripît al vûl dîsi che tu lassis il control de bale al tô aversari, e cuant che al sbalie un atac tu ciris di partî in cuintripît.
Zuiâ cuintripît a pues jessi une buine opzion su tu âs un atac e une difese une vore fuartis (ma un brut centricjamp), specialmentri cuntun aversari che al à l'atac debil.
vantaçs: Tu puedis vuadagnâ atacs extra (tu âs la possibilitât di cuintripît cunat che la tô difese a bloche l'atac aversari).
Svantaçs: tu pierdis il 7% dal to centricjamp.
Abilitâts impuartantis: La some totâl de abilitât in passaçs e difese dai difensôrs e determinin il nivel de tatiche Cuintripît. Passaçs e je impuartante dôs voltis la difese.
Dome la scuadre che no à il control dal centricjamp a pues vê il vantaç di zuiâ cun cheste tatiche (e ten di ments che tu âs di pierdi il centricjamp prime che la penalitât dal 7% e vegni aplicade). Se tu âs il control dal centricjamp tu varâs dome i svantaçs dal cuintripît.
Ducj i cuintripîts a vegnin ripuartâts inte cronache de partide. Ogni volte che la to scuadre e subìs un tentaîf i cuntripît, la pussibilitât di vênt un altria calaràn.
Atac tal mieç
Atac tal mieç (AIM) al vûl dîsi che la tô scuadre si concentre tal atacâ te fasse centrâl dal cjamp, a spesis dai atacs te bandis laterâls. In altris peraulis, chest al significhe che la to scuadre e pues scambiâ cun sucès chel c'al sarès stât un atac te fassis cuntun atac tal mieç. Dutevie, cuant che chest al sucèt, lis pussibilitâts c'al torni a capità a calaràn ancjemò.
Vantaçs: Circe il 15-30% dai atacs su lis fassis a vegnin spostâts in atacs tal mieç.
Disadvantage: La to difese su lis fassis (dutis dôs lis bandis) a pejore.
Abilitâts impuartantis: Il totâl de abilitât passaçs dai tiei zuiadôrs di moviment e determine il nivel de tatiche Atac tal Mieç.
Ogni volte che un atac al ven spostât des fassis al centri, al vegnarà mostrât tal rapuart de partide.
Atac su lis fassis
L'atac su lis fassis (AOW) al funzione come "Atac tal mieç", dome al contrari; al vûl dîsi che tu scambis atacs tal mieç par atacs tes fassis. Viodût che normalmentri a son mancul atacs tal mieç che no tes fassis, tu convertissis une percentuâl lizerementri plui alte di atacs. Considere ancje che, par ogni volte cal sucêt, la pussibilitât cal sucedi di gnûf a si ridûs.
Vantaçs: Circe il 20-40% dai atacs tal mieç a vegnin spostâts su lis fassis.
Disadvantage: La to difese centrâl a pejore.
Abilitâts impuartantis: Il totâl de abilitât passaçs dai tiei zuiadôrs di moviment e determine il nivel de tatiche Atac su lis Fassis.
Ogni volte che un atac al ven spostât dal mieç aes fassis, e vegnarà fate une segnalazion tal rapuart de partide.
Zuiâ creatîf
Zuiâ creatîf al vûl dîsi che i tiei zuiadôrs a ciraran di doprâ di plui lis lôr specialitâts, e altris abilitâts.
Vantaçs: Tu aumentis la pussibilitât di events speciâi vie pe partide - par dutis dôs lis scuadris, ma la tô scuadre e varà pussibilitâts un tic plui altis di vê un event speciâl (al pues sedi positîf ma ancje negatîf).
Svantaçs: La difese de tô scuadre e pierd alc.
Abilitâts impuartantis:
Par zuiâ creatîfti coventin zuiadôrs cun passaçs e mistîr alts (passaçs a son plui impuartants). Se un zuiadôr al è ancje imprevedibil, il so contribût al sarà dopleât. Par sfrutâ la tatiche a plen e je racomandade une scuadre votade ai SE (par esempli un grum di zuiadôrs cun specialitâts e la juste cumbinazion di abilitâts).
Tîrs di lontan
Zuiant tîrs di lontan (LS) i tiei zuiadôrs e laràn di plui al tîr de distance invezit di fâ une azion di atac complete. In altris peraulis, tu scambis i atacs tal mieç e te fassis cun tîrs di lontan. Un tîr di lontan al met il tiradôr cuintri il portîr. Chest al pues sedi util se tu âs dificoltât a segnâ cui atacs tal mieç/su lis fassis, e tu âs bogns tiradôrs.
Vantaçs: La tatiche tîrs di lontan e volte fin al 30% dai atacs tal mieç/su lis fassis.
Svantaçs: I tiei atacs su lis fassis/tal mieç, cussì come il centricjamp, e peiorin un pêl.
Abilitâts impuartantis: L'atac e i tîrs plaçâts tai tiei zuiadôrs di moviment e determine il nivel de tatiche Tîrs di Lontan. Atac al è trê voltis plui impuartant di tîrs plaçâts.
Cuant che un atac al ven convertît in tîr di lontan, cualsisedi scuadre in difese che dopre la tatiche pressing e à une oportunitât di fermâ la ocasion. Se il tîr nol ven fermât, un zuiadôr di moviment (centricjampiscj e alis e àn il dopli di possibilitât di chei altris) al tire. La cualitât dal tîr e dipint de abilitât atac e tîrs plaçâts dal tiradôr, e il portîr al podarès salvâ doprant lis sôs abilitâts paradis e tîrs plaçâts. Sie pal tiradôr che pal portîr:Al covente un pêl di dutis dôs lis abilitâts, e al è miôr vê alc di dutis dôs che tant di une.
Ducj i tîrs di lontan a vegnin mostrâts in cronache, cjapant dentri ancje lis oportunitâts fermadis.


text:
In chê dì, il Signôr al jere strac parcè che al veve creât il mont e alore al polsave, propit inte setime zornade.
Ator dut al jere biel, il cîl, la tiere, lis bestiis, il soreli, lis aghis… e ancje la creature tirade fûr dal pantan, daspò che i veve soflât dentri la anime, no someave plui un pipinot cence vite.
Po ben, al jere sore pinsîr par vie des stelis: al veve vût un cefâ mostro a picjâlis pulît, che chês i sbrissavin di dutis lis bandis… lis veve batiadis, ma a vanzavin ancjemò tantis cence non e cussì lis à strucjadis intun grum, disint: “Lis metarai a puest doman.”
Pensant e pensant, al veve tirât dongje cualchidune in cjasis clamadis costelazions, par che une a viodès di chê altre, ur veve dât non e direzion: inte cjase dal Scorpion al à metût Antàres, in chê di Cassiopea Schedir, in chê dai Zimui Castore e Polluce, in chê dal Roc Arietis, in chê di Perseo Mirfak e vie indenant.
Nol saveve cemût fâ cul grum, alore al à decidût di lassâlu cussì, al pareve bon, al someave une strade di grave tal scûr dal cîl, lu à clamât Via Lattea. Ma ancjemò al restave alc di no finît: par chest, al Signôr, i cjapave un tic di maluserie.
Stelis grandis, stelis piçulis, stelis fatis sù, stelis cu lis busis, stelis che a scuindevin musichis e poesiis, stelis fatis di claps neris e slusints, stelis che si impiavin e distudavin, stelis a passon pal cîl, stelis in viaç, stelis di dutis lis razis e lenghis, stelis in procession tant che a lessin in pelegrinaç a San Jacum di Galizie…
Intant il timp al passave su la tiere e biel planc oms feminis fruts a cressevin di numar e a cjolevin possès des planuris, des monts, dai mârs, a ju lavoravin, a vivevin parsore.
Ven a stâi che a man a man che la int a murive, la lôr anime si presentave su la puarte dal cîl.
Il Signôr al diseve: “Sì, ven!”, la faseve comodâ intal prât dentri il palaç e al lave a dreçâ il mont.
Al veve un grum di cefâ par bonâ vueris, fermâ i taramots, cuietâ il mâr, gjavâ il burlaç dal cîl – che, cuant dal diluvi universâl al veve rot dutis lis scovis par netâlu -, pensâ aes predicjis di inviâ ai predis di là jù, tignî di voli la puare int, cussì tant straneade e sturnide.
A si capis alore cemût mai che al lassave lis animis in spiete, par dî la veretât ogni tant i vignive un fregul di rimuars di cussience, par vie dal berdei di scugnî discrosâ.
Biel che lis cjalave, une gnot plene di lûs, si je fate strade dentri di Lui une idee miracolose e si è dit:
“Ve, o ingrumarai lis animis tornadis indaûr intal grum grant di Andromeda e chês che no rivin a jentrâ a laran in afit in altris costelazions.”
A planc a planc, une par une, tignintlis pe man a lis à compagnadis e plaçadis al lôr puest.
Daspò, al à spesseât a creâ animis e animis e lis à tacadis intes stelis
Alore cumò lis stelis no son plui dome un côl di claps e di lusôr, a torzeon cence un parcè, ma a son il nît di ogni anime.
O vin une stele par om, che e dismonte cuant che o nassin e nus puarte, secont il nestri sintî, ce che a nus covente par jessi contents.
Al è par chel che di gnot, cualchidun cjalant il cîl, tant che par cirî rispuestis a si domande: “Par câs, aio dismenteât alc là sù? Il lusôr sbusant il neri aial pierdût pe strade la gjonde? La cinise dal mont aie taponât il clâr?”
Parcè che dispès si sintin bessôi, tant che che nus mancjàs il flât e che no fossin fîs de lûs.
E lis stelis a son alì, lustris e simpri plui bielis: a nus cirin, nus clamin, nus cjalin, nus spietin…
di Giuliana Pellegrini


text:
Musiche jazz
Il jazz (tiermin di origjin incierte) al è un gjenar di musiche caraterizât de improvisazion, di une grande espressivitât, e ancje di un virtuosisim strumentâl nassût a cjaval dal '800 e dal '900 tal Sud dai Stâts Unîts dal incuintri di tradizions musicâls africanis e europeanis.
Diventade tai agns '20 une vere musiche artistiche, il jazz al è aromai sunât, componût e scoltât dapardut come une gnove musiche colte, soredut tal mont de culture ocidentâl.
Artiscj principâi[cambie | modifiche il codiç]
- Louis Armstrong
- Count Basie
- John Coltrane
- Miles Davis
- Duke Ellington
- Ella Fitzgerald
- Benny Goodman
- Coleman Hawkins
- Billie Holiday
- Glenn Miller
- Charlie Parker
- Frank Sinatra
- Art Tatum
- Mauro Costantini (Furlans)


text:
Il piês nemì
9 coments On Il piês nemì
-
Il scritôr podares par prime robe presentâtsi cul so non e cognon ancje parcè che la sô conte a je gustose.
-
-
-
Usti, un bazooka, da cjantâ "La marseillaise" daspó dal colp di gracie:-)
Jaio
-
Milio, cun cheste conte a tu podaressis jessi denunziât par istigazion a delincui e maçalizi; baste lei i coments che ducj chei ch'a son a stâ ta un condomini, 'ndan almancul un un sofle fueis sul plui biel misdì, o ben un parcadôr di machine cul cûl indaûr sot dal to barcon. Sâstu trops Marsiliets ch'a coventaressin. Bepi
-
-
-


text:
Note FOGOLÂR CIVIC pe stampe taliane – Udin, 18 Lui 2022
ALLE ORTICHE UN CIMELIO DELLA “JOIBE GRASSE”
Il presidente di Fogolâr Civic e Academie dal Friûl rinnova la denuncia di oblio per un silente testimone dei fatti che insanguinarono Udine e il Friuli nel 1511.
“Sorestants, aromai tropis voltis si aial scrit par soflâ che il Comun si impegni almancul a gjavâ dal bandon des urtiis la steme gubertine, medievâl ma cimeli storic-politic momentôs de Joibe Grasse 1511, che e je in bandon – no stin dî dipuesit – sot de muraie dal Cjistiel bande il Borc disore. Si bat inmò il claut, se no te sperance, par testemoneance che no si mole, in particolâr suntun toc che al pues movi interès cetant par vie dai colegaments che al à”. Così, “in marilenghe”, il 18 luglio 2022, il prof. Alberto Travain, presidente del Movimento Civico Culturale Alpino-Adriatico “Fogolâr Civic” e del Circolo Universitario Friulano “Academie dal Friûl”, in una lettera indirizzata “a cui che al funzione di sindic di Udin e di sorestant su culture, scuele e turist” ossia al Primo Cittadino e agli Assessori alla Cultura, all’Istruzione e al Turismo. Al centro, l’annosa questione del lapidario dei Musei civici lasciato alle ortiche ed in particolare un pregnante cimelio della Rivolta del Giovedì Grasso ovvero il blasone Gurbertini, avvolto dalle erbacce. “Non ci vuole tanto a fare di meglio” ha commentato il leader dei fogolaristi udinesi, da sempre attento alla valorizzazione delle memorie storiche locali.


text:
Predi in Cjargne e conversion dal popul in non dal vanzeli: pre Antoni al da merit de sô rinassite interiôr graciis ae figure di Pre Checo, al grup di amîs di Glesie Furlane. Ancje lis pagjinis plui bielis dal vanzeli se no si messedin cu la vite concrete de int, a restin peraule astrate, lontane, che no tocje il cûr de int. (pre Roman Michelot)
E je stade dure, a son stâts moments, sore dut par resons di salût e di dificoltâts pastorâls e incomprensions, che le ai zuiade dute, ma chel predi che si rimpinave pai prâts e pes monts de Cjargne, che al jentrave tes cjasis dai cjargnei cun grande confidence e libertât, che al invidave la sô int a no vê pôre, a sielzi simpri la libertât e la dignitât e a paiâ dut il presit che al coventave, nol jere plui chel che al leve daûr dai principis filosofics e teologjics imparâts in seminari e nancje il capelan zelant e indurmidît di Codroip, ma un om che al resonave cul so cjâf, al diseve ce che al pensave, al frontave cui predis discussions di teologjie e di Scriture e al voleve o si iludeve, cun grande ingjenuitât, di ribaltâ la glesie.
Nol covente zontâ che mi à judât un grum, in cheste rigjenerazion, la figure di pre Checo, che si cjatavisi ogni an a fâ la Sense a S. Pieri di Cjargne e ancje il grup di Glesie Furlane che si stave dant dongje in chei agns. Come che mi à zovât in ogni sens la scuele. Tant la scuele di religjon al Stringher di Tumieç, che mi permeteve di vivi a contat cun tante zoventût imbombade di ideis libertariis targadis ’68 ,che la scuele artesanâl fate ogni dì in canoniche pai fruts che no vevin mût di frecuentâ la scuele medie di Darte e, soredut, la scuele elementâr publiche di Treli. Mi à permetût di coltâ sistematichementri il gno cjâf cun libris di ogni ordin e grât (o soi simpri stât un letôr disordenât e passionât di libris, che a son la uniche robe che mi permet di comprâ cence culumie), di imparâ a meti jù lis ideis cun ordin e clarece, par jessi capît de canaie, e, last but not least, di cjapâmi une palanche che mi sigurave la indipendence economiche. E ancje chi o scuen vêi a grât a pre Checo che mi tontonave salt: “Se tu vuelis berghelâ cuintri i superiôrs, tu âs di sigurâti la pignate a misdì! Se no ti cjaparan par fam”.
Nol è che il timp de Cjargne, i cutuardis agns passâts ventisù, a sedin stâts une spassizade a sun di musiche framieç dai garofui. A son stâts agns impegnâts e tormentâts. Sul imprin, mi pareve di jessi il rapresentant esclusîf di Jesù Crist e di vê la privative dal Spirt. Mi someave che se no metevi la lenghe, se no corezevi, se no mi intrometevi, se no fasevi sintî la mê vision religjose, la mê “veretât”, o tradivi la mê mission di pastôr. E al sucedeve cu la int come che al sucêt cuant che si tire la cuarde. Un al tire di une bande e un al tire di chê altre e, dal moment che nissun nol à voie di pierdi, ognidun al tire plui di chel che al covente e al riscje di viodi tal compagn di zûc un aversari e di lassâsi, ae fin, plui lontans di chel che si jere al inizi. Parcè che ancje la int e veve lis sôs resons, la sô filosofie e teologjie, il so cjâf e il so cûr. La gracie grande che il Signôr mi à dât e je stade chê di metimi dongje de int e de sô bande, e no cuintri, e di cirî in ogni so compuartament, ancje chel che no rivavi a capî, lis lôr resons e la lôr buine fede. Cussì no si sin cjatâts a tirâ un di une bande e un di chê altre, ma ducj o fasevin la stesse strade e si devin une man par lâ indenant te stesse direzion: la direzion de incjarnazion de fede, vadì il tentatîf sincîr di incjarnâ la eterne veretât dal vanzeli te veretât storiche de mê int. O ai capît che la veretât teologjiche o teologâl e restave astrate e sterpe se no jentrave tal cjâf e tal cûr de int, come la semence tignude sul cjast. Si veve di semenâ la veretât tal cjamp e tes cumieriis de int, par dâi concretece ae veretât e spiritualitât ae storie. Dut chest al voleve dî une robe sole: che no jeri jo il pastôr dai miei fedêi, ma ancje jo o jeri piore, e no des plui fedelis, e che o vevin insiemi di lassâsi cjapâ e compagnâ dal unic pastôr, il Signôr Jesù, il vêr responsabil de parochie, il vêr mestri e catechist, il vêr plevan dal paîs.
di pre Anton Beline


text:
Lupo Manarie nol crôt che il cjan marangul al esisti.
Ma propite no i crôt. Né lui, né so barbe. Ma prime bisugne spiegâ.
No ducj a san che Lupo Manarie, di bande di mari, fradi de madone di so cusin Pauli, chel di San Pauli, che al veve sposât la gnece dal cunsuvrin de brût di sô agne Catarine, chê di Sante Catarine, che dopo che si jere lassade cun Pieri, di San Pieri e e jere lade a stâ là di Marc a san Marc, ancje se prime i veve domandât a la sô amie Marie di Sante Marie, che però e veve barufât cun Quarin, chel di San Quarin, e i veve lassât dite alc a Foscje, di Sante Foscje, che però no si veve mai savût; insome, pôçs a san che Lupo Manarie al veve un barbe che si clamave Zuan e che al jere a stâ a… Flambri!
Ben po, barbe Zuan al jere innomenât soredut pe sô barbe, che jere lungje, ma cussì lungje, che par cjaminâ al scugnive tirâsale sù e peâle tes orelis cun doi picjots, mieze di ca e mieze di là, in maniere che i saltavin fûr doi cuars di pêl alts fin tal sofit. Sì che duncje, une dì, anzit une gnot, Lupo Manarie al jere lât a cjatâlu par fâsi taiâ i pêi dal nâs, stant che barbe Zuan al faseve il barbîr, ma al lavorave dome di gnot. E ce nol sucedie? La lungje barbe di barbe Zuan a si ingrope tes orelis pelosis di Lupo Manarie e i doi a restin intacâts e a tachin a rodolâsi ciulant un e ciulant chel altri, fin che a fuarce di rodolâsi, a van a finîle sù par un arbul dongje de glesie, e a restin li parsore a ciulâ. Par fortune al rive un temporâl e cu la ploie a si distachin e a colin jù. Cuant che a van te ostarie par tirâsi sù cuntune aghe e mente, i cjochetons de osterie i contin la storie dal cjan marangul: un mostri che al varès fat la tane propit dongje de glesie.
«Dutis fufignis!» al dîs Lupo Manarie, «Nô doi o jerin propite li e no vin viodût un biel nuie!»
di Rafaêl Serafin
Dissen dai Piçui aiutants di Contecurte, Jacum e Ricart
#1009


text:
Vichipedie:Progjet comuns
Il progjet comuns al ven fat cun che di meti dentri la Vichipedie ducj i comuns furlans cuntune tabele minime di dâts cjapâts de Wikipedia taliane.
Model[modifiche il codiç]
Pal comun al è stât fat un model a pueste. Model:Comun furlan
Situazion[modifiche il codiç]
- I comuns a son stâts zontâts in automatic cjapant i dâts de Wikipedia taliane.
Robe di fâ[modifiche il codiç]
- Controlâ che par ducj i comuns al sedi zontât ancje il non inte variant locâl, i nons, sedi chel standard sedi chel locâl a si puedin controlâ inte liste dai toponims furlans
- Meti par furlan ducj i nons des frazions.
convenzion pal non inte variant locâl[modifiche il codiç]
Cuant che il non inte variant locâl di un paîs al è difarent di chel comun a si àn di meti ducj e doi cu la stesse impuartance grafiche, par esempli
- Cjasarse (loc. Cjasarsa) al è un comun di XXXX abitants
il codiç di scrivi al è
'''Cjasarse''' ([[Variants dal furlan|loc.]] '''Cjasarsa''') al è un comun di XXXX abitants


text:
Tes elezions a pene davueltis a son stâts elezûts pal Parlament european doi rapresentants furlans, la onorevule Serracchiani pal Partît democratic e l’onorevul Collino pal Popul de libertât, un record. Al è positîf che cheste volte a sedin stâts elets doi furlans pes dôs formazions politichis principâls, sei di centriçampe che di centridrete. Sperìn ben, ancje se al è di vê presint che dome la Serracchiani, rispuindint a un invît dal Comitât furlan pe difese de leç 482, e à scrit che «la valorizazion des culturis e des lenghis di minorance e je une condizion fondamentâl par rivâ a une Europe plui adulte e plui siore culturalmentri», impegnantsi a puartâ indevant, se elezude, i ponts programâts dal Comitât 482. Il probleme, dut câs, al sarà di viodi ce che in concret chescj doi deputâts europeans a savaran fâ e puartâ a cjase. Naturalmentri, noaltris si riferìn no tant ae Europe e ae Italie, ma ae Patrie dal Friûl.
In cheste prospetive al sarà, cence altri, di dâsi di fâ par che tancj progjets di interès comunitari, come che ju clamin, a vegnin fats bogns e finanziâts des autoritâts europeanis pal Friûl. A puedin rivuardâ cetancj setôrs, a partî de ricercje, de inovazion e dal disvilup des impresis, vint presint che il nestri sisteme produtîf al sarà penalizât ancjemò par un pôcs di agns de fiscalitât e dal presit dal lavôr che a son plui lizêrs tai Stâts a pene jentrâts te Union europeane. Ma si tratarà ancje di progjets che a podaran interessâ putrops altris cantins, come lis infrastruturis, l’ambient, la mont, la sistemazion idrogjeologjiche, il turisim, e v.i.
Come che si sa, la Union europeane par vê prospetivis positivis sul so avignì e à ricognossût dirits di vite e di identitât a ducj i popui – piçui e grancj – che le tegnin adun. E e à simpri sostignût, fin de sô nassite, la pupilance e la valorizazion des minorancis linguistichis e etnichis che, tai 27 Stâts aderents, a metin adun desenis di milions di personis. O volìn ricuardâ che tai agns passâts, fin ae aprovazion de prime leç dal Stât talian pe tutele des minorancis linguistichis – la 482 dal 1999 – la Union europeane e jere cetantis voltis intervignude sul Guvier di Rome par che al metès in vore ancje in Italie lis Convenzions europeanis pe pupilance. Cumò, la Autoritât europeane e varà di jessi pocade a intervignî sei sul Guvier talian, sei su la Regjon, par che a sedin garantîts al massim i dirits linguistics, etnics e culturâi dai furlans, come pûr dai slovens e dai todescs dal Friûl de Alte.
Su chestis dôs grandis areis di intervent, si tratarà di intervignî di bande de Serracchiani e di Collino. Par meti adun une agjende di iniziativis europeanis concretis pe nestre tiere, tignint ancje cont des indicazions che a podaran vignî segnaladis sedi de Regjon, che de Comunitât des Provinciis furlanis, dai Comuns, des categoriis produtivis e des Associazions culturâls des minorancis linguistichis.
Curtis e che si tocjin, duncje. Ancje a Bruxelles, e no dome in Consei regjonâl e tal Parlament di Rome, si trate di lavorâ par otignî risultâts pal Friûl. Baste vê rispiet dai eletôrs che ti àn votât. Lu varano?
ARNALT BARACÊT
CURTIS E CHE SI TOCJIN. «In Europe, lavorâ par otignî risultâts pal Friûl»............
Tes elezions a pene davueltis a son stâts elezûts pal Parlament european doi rapresentants furlans, la onorevule Serracchiani pal Partît democratic e l’onorevul Collino pal Popul de libertât, un record. Al è positîf che cheste volte a sedin stâts elets doi furlans pes dôs formazions politichis principâls, sei di centriçampe che di centridrete. Sperìn ben, ancje se al è di vê presint che dome la Serracchiani, rispuindint a un invît dal Comitât furlan pe difese de leç 482, e à scrit che «la valorizazion des culturis e des lenghis di minorance e je une condizion fondamentâl par rivâ a une Europe plui adulte e plui siore culturalmentri», impegnantsi a puartâ indevant, se elezude, i ponts programâts dal Comitât 482. Il probleme, dut câs, al sarà di viodi ce che in concret chescj doi deputâts europeans a savaran fâ e puartâ a cjase. Naturalmentri, noaltris si riferìn no tant ae Europe e ae Italie, ma ae Patrie dal Friûl.


text:
Seneche retor
Aneu Seneche, sorenominât il vieli e retor (par latin Annaeus Seneca Maior o Retor; Cordove, atôr dal 56 p.d.C. - Rome, atôr dal 40 d.d.C.) fo un retor e storic roman antîc.
Biografie[cambie | modifiche il codiç]
Nassût a Cordove atôr dal 56 p.d.C., daspò la bataie di Filipos (42) al lè a Rome, là che al scoltà i oratôrs plui impuartants dal timp e là che si stabilì defeinitivementri atôr dal 5 p.d.C. e po al murì, atôr dal 40 d.d.C..
Dai trê fis che i dè la femine, un jere Seneche il grant filosof e un altri Aneu Novât, il pari dal innomenât poete Lucan.
Lis oparis[cambie | modifiche il codiç]
Al scrivè une storie di Rome antighe, scomençant dal timp dai Gracs, che no si azardà mai a publicâ, par vie che no e jere propite in linie cu lis posizions dal regjim; però a dâi la innomine a forin lis oparis di retoriche, lis Suasoriae e lis Controversiae, che al scrivè ancje se nol fasè mai il mistîr di oratôr, ripuartant orazions che al veve let o sintût. Stant che il timp de republiche jere aromai finît, no 'nd' si cjate une scrite par disputis politichis ma dome esercizis su situazions inventadis e tiradis fûr a pueste par meti sù i discors. A son ancje câs propite strans, lambicâts e romanzescs, come chel di un soldât mutilât che, tornât a cjase di une spedizion militâr, al cuche la femine cuntun altri e al pense ben di comandâ al fi di copâle. Stant che il compiladôr cirive di restâ fidêl a chel che a vevin dit i diviers retors e che al veve une buine memorie, i stîi des orazions a son unevore diviers, ancje se ducj asians e impressionantementri stonfâts di un vîf gust pal orit, seont la mode di chê volte.
Bibliografie[cambie | modifiche il codiç]
- Ettore Paratore, Storia della letteratura latina, Bologne, Sansoni, 1957
- Paolo Fedeli, Storia letteraria di Roma, Napoli, Ferraro, 2004


text:
P { margin-bottom: 0.21cm; }
E je une ricete des Vals Ocitanis, sauride e dal sigûr facile di preseâ di bande dai furlans, massime in cheste stagjon.
400 grams di coce
350 grams di pan sec
3,5 decilitris di lat
2 ûfs
70 grams di formadi fresc
150 grams di formadi mezan
vueli
spongje
sâl
Meti il pan sec in muel tal lat, une ore, e zontâ il formadi taiât a tocuts. Fridi la coce a tocuts tal vueli e cuant che e je cuete messedâle cul pan smolât tal lat e cul formadi. Messedâ dentri ancje i doi ûfs e regolâ di sâl. Meti dut intun stamp ont cu la spongje e meti parsore riçs di spongje. Cuei tal for uns 40 minûts a 160-170 grâts.
✒ Sandri Carrozzo


text:
Cormons
Home Trois Troi Furlan Seconde tape Cormons
Aiello - Cormons
Castrum Cormones, fuartece langobarde, al è stât sede dai Patriarcjis di Aquilee dal 610 al 737 (dilunc dal Schisme dai Trê Cjapitui).
Al gjoldeve di une posizion tant impuartante: tra Cividât e Pons Sontii, su la vie che di Aquilee e puartave bande la Panonie.
Intal sec. XII al jere l'ospizi di Sant Quarin, gjestît dai Templârs. Par diviers timp al è stât contindût dai Venezians, che a àn rivât a cjapâ il control a cjaval tra '400 e '500, fin che intal 1521 al è stât assegnât al imperi asburgjic fin ae Prime Vuere Mondiâl.
Steme comunâl
di Cormons
Aiello - Cormons
Steme comunâl
di Cormons
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Ordenadôr
Un ordenadôr (clamât ancje computer dal inglês) al è un dispositîf fisic basât su la idee de Machine di Turing. Un ordenadôr al è doprât par calcui e operazions che si puedin dâ in tiermins numerics o logjics; al è formât di components che son bogns di fâ robis facilis, ma che metûts dongje a puedin fâ operazions plui complicadis.
Gjenars[cambie | modifiche il codiç]
Al di di vuê si cjatin tancj gjenars di ordenadôrs, di chei che a controlin i assensôrs a chei (servidôrs) che nus lassin navigâ su la rêt di Internet.
Ordenadôr centrâl (mainframe computer)[cambie | modifiche il codiç]
I ordenadôrs centrâi a son machinis cun une vore di potence di calcul. Al dì di vuê a son pôc plui grandis dai ordenadôrs di cjase, ma son tancj plui costosis e, date la lôr velocitât, a son utilizadis dome in scuelis o grandis aziendis.
Miniordenadôr (minicomputer)[cambie | modifiche il codiç]
La peraule e je stade cugnade intai agns '60, par identificâ une famee di machinis un pôc plui piçulis des mainframes e indreçadis a aziendis di mediis dimensions. Al dì di vuê si preferìs clamâju stazions di lavôr (workstation).
Microordenadôr (microcomputer)[cambie | modifiche il codiç]
A son i prins ordenadôrs par ûs personâl, di cost avonde ridot e vendudis intai agns '70. A jerin destinadis a utents cuntune buine cognossince di informatiche, parvie de dificile utilizazion.
Ordenadôr dumiesti (home computer)[cambie | modifiche il codiç]
A son i sucessôrs dai microordenadôr, prime de rivade dai ordenadôrs personâi. L'ordenadôr dumiesti plui vendût al è stât il Commodore 64.
Ordenadôr personâl (personal computer)[cambie | modifiche il codiç]
Al è un microordenadôr di nivel economic destinât al ûs di une sole persone. Al à une potence di calcul superiôr al ordenadôr dumiesti, che e si confâs par un ûs didatic o di lavôr.
Components[cambie | modifiche il codiç]
I elements fondamentâi a son la CPU (o microprocessôr) e la memorie, che e pues jessi temporanie (RAM) o permanente (ROM, PROM, EPROM, EEPROM). Inte memorie permanente a son memorizadis lis informazions par eseguî il prin program cuant che si invie l'ordenadôr.
Par relazionâ cul difûr, l'ordenadôr al à bisugne di interfacis par colegâ periferichis: lis interfacis plui comuns a son chês par zontâ tastieris, visôrs o stampantis.
Datis sui components intun ordenadôr:
Alimentadôr[cambie | modifiche il codiç]
Al è l'imprest che ricêf la curint de linie eletriche (o de batarie) e la distribuìs a ducj i components de machine.
Schede mari[cambie | modifiche il codiç]
La schede mari e je il component principâl dal ordenadôr: si trate di un circuit stampât dulà che e passin dutis lis informazions di elaborâ. La schede e je proviste di logaments par zontâ i components principâi (CPU, RAM e EEPROM) e di sfesis di espansion; e je ancje proviodude di interfacis par leâ lis periferichis.
CPU[cambie | modifiche il codiç]
La CPU e je il cûr dal sisteme, dulà che a son eseguidis dutis lis operazions di calcul: e je clamade ancje il processôr o microprocessôr.
Il processôr al è formât da une unitât centrâl clamade core, formade da milions di transistors.
Memorie[cambie | modifiche il codiç]
Lis memoriis des ordenadôrs a contegnin a puedin jessi di putrops tips:
- RAM: al è l'acronim di Random Access Memory, ossie Memorie a acès casuâl, une memorie une vore rapide, dulà che son contignudis i dâts des programs in esecuzion. La RAM e piert lis informazions che e conten cuant che no je plui alimentade.
- ROM: al è l'acronim di Read Only Memory, Memorie di sole leture; e je une memorie no volatil, usade tipichementri par conservâ lis istruzions di inviament dal ordenadôr.
- Memorie di masse: e je une memorie no volatil, dulà che si cjatin ducj i dâts e i programs che e varan di jessi cjariâts inte memorie centrâl. I sopuartis di memorizazion puedin jessi nastris (simpri mancul usâts), discs fis o discs otics.
Bus di sisteme[cambie | modifiche il codiç]
Par permeti al ordenadôr di lei e di scrivi informazions, fâ i calcui e par comunicâ cun dutis lis periferichis dal sisteme, i dâts e i controi a àn di jessi trasferîts par vie des bus di sisteme. I bus a son di trê cualitâts:
- Bus direzions
- Bus dâts
- Bus di control
Lis periferichis a puedin jessi leadis par vie des sfesis di espansion o par vie des interfacis.


text:
Il Gjornâl Furlan des Siencis al è un periodic semestrâl dividût in trê sezions:
Ricercjis. I articui di cheste sezion, scrits par furlan e par inglês, a àn di vê: titul, titulut di scoriment (max 45 batudis) autôr/s, istituzion/s, ristret (300/400 peraulis), 3/4 peraulis clâf. Il test al a di jessi dividut in: introduzion, materiâi e metodis, risultâts, discussion, bibliografie. I articui, di max 20 cartelis par furlan, a àn di jessi scrits in caratar Times New Roman, cuarp 12, interlinie 1,5; i margjins de pagjine a àn di jessi di 3 cm. par ogni bande. La introduzion, i materiâi e i metodis, i risultâts, e la discussion a varessin di cjapâ ognidun un cuart de lungjece totâl dal articul.
Rassegnis. I articui di cheste sezion a àn di vê: titul, titulut di scoriment (max 45 batudis), autôr/s, istituzion/s, ristret (300/400 peraulis), 3/4 peraulis clâf, bibliografie. I articui, di max 15 cartelis dome par furlan, a àn di jessi scrits in caratar Times New Roman, cuarp 12, interlinie 1,5; i margjins de pagjine a àn di jessi di 3 cm. par ogni bande. Al è miôr se il test dal articul al ven dividût in 4/5 paragrafs, ognidun cul so titulut. Ogni paragraf al varès di cjapâ un cuart/cuint de lungjece totâl dal articul.
Recensions. Lis recensions a àn di vê: autôr, titul dal libri, lûc di publicazion, editôr, an di publicazion. Lis recensions a àn di jessi dividudis in dôs parts: la prime e à di presentâ i contribûts di fonde dal libri; la seconde e à di pandi il judizi sul libri. Ala fin dal test si à di meti il non e cognon dal autôr de recension, la sô istituzion, la direzion di pueste eletroniche. Lis recensions, di max 4 cartelis dome par furlan, a àn di jessi scritis in caratar Times New Roman, cuarp 12, interlinie 1,5, i margjins de pagjine a àn di jessi di 3 cm. par ogni bande.
Bibliografie. I autôrs intal test a puedin jessi ripuartâts come in chescj esemplis:
- Whitaker (1988) al à dit …
- Une vore di studiôs a àn viodût che … (Whitaker 1977, Paradis 1999, Lebrun 2000)
La bibliografie e à di jessi scrite daûr di chescj esemplis:
- (articui) Paradis M. (1999). One brain two languages. Brain and Language, 33: 125-140.
- (libris) Whitaker H. (1977). Handbook on Pragmatics. Oxford: Pergamon Press.
- (cjapitui di libris) Lebrun Y. (2000). Aphasic symptoms in Friulan. In Jakobson R. (Ed) Aphasia in different languages. New York: Academic Press, pp. 243-280.
Imagjins. No si acetin imagjins cuntune cualitât di risoluzion inferiôr ai 300 DPI e di dimensions inferiôrs ai 8 cm. di base. I grafics e lis tabelis a àn di jessi realizadis cul program Excel.
Spedizion dai tescj. I tescj e chei altris materiâi pe publicazion a son di mandà par pueste eletroniche (e-mail) a une di chestis direzions:
- antonino.morassi@uniud.it – Antonino Morassi
- redaziongfs@gmail.com
Acetazion. Il comitât di redazion al leiarà ducj i scrits, riservantsi l’acet, il refût o la richieste di corezions. Aducj i autôrs i vignarà dade une rispueste.


text:
Ai 17 di Otubar dal 1797 Napoleon al firmave il tratât di Cjampfuarmit.
Te stesse dì a lis cinc soresere, ma 213 agns dopo a Cjampfuarmit, in place dal Municipi, e sarà la cerimonie di scree di une gnove ostarie cun cusine e cjamaris, che il so ideatôr al à volût clamâ «La Patrie dal Friûl».
Come che nus conte cun braure Oscar Olivo «Al è un sium, un volê tignî dûr parcè che i furlans a podedin mangjâ e bevi par furlan, ma ancje vê un puest dulà fevelâ di Patrie e respirâ Friûl».
E chest al è propit ce che si sint za dome cjalantle di difûr, dulà che su la parêt ad alt a son di une bande la Bandiere dal Friûl e di chê altre la crôs di Aquilee.
Jentrant te prime sale la storie dal Patriarcjât di Aquilee e je scrite su lis parêts. Ma no je finide: te seconde sale a son stâts piturâts, sot dal cjant de Filologjiche, ducj i stemis dai comuns dal Friûl storic «Ma o ai za ordenât ancje chei di Sapade e Cint e sot ur scrivarai: «Us spietìn!»».
Oscar al à coinvolt ta cheste imprese ancje la fie Elena e il zinar Luciano (ducj i doi a àn lassât un puest sigûr: jê di infermiere e lui di carabinîr), gjestôrs de ostarie.
A la domande dal parcè de date de inaugurazion Oscar al rispuint sclet «E je une rivincite parcè che ta chê date tancj a pensavin che il Friûl al fos muart e invezit o sin ancjemò chi e lu sarìn par tant timp, ancje se, magari cussì no, i tancj parons che a àn balinât di chestis bandis no nus àn tratât cuissà ce ben, massime la Italie».
La cusine e je gjenuine e ancje lis 2 cjamaris a dan chel sens di calôr di cjase, ancje pal furniment antîc e restaurât, che lis insiore. In taule si pues gjoldi dai savôrs di dut il Friûl «Che o voi a cirî un par un» al precise Oscar. Ma l’ingredient che al fâs la difarence al è il Friûl «La nestre e je une ostarie che e à di savê di «cjase», une cjase pai furlans ancje di chei che a tornin par cualchi zornade e che chi a àn di vê la pussibilitât di cerçâ il gust dai nestris prodots e sintî di jessi in Patrie» al conte Oscar «La ativitât si è inviade ben e la nestre maniere di fâ e je preseade ancje di chei che no son furlans, che nus domandin spiegazions su la nestre lenghe, su la nestre storie che e je scrite un pôc pardut chi dentri: e a tornin cun plasê». Prime di saludâsi, Oscar, di bon furlan, nol sparagne un amoniment «O ai di finî di netâlu, ma dopo lu picjarâi ancje chel…» nus conte cuntun tic di misteri «O ai cjatât un biel toc di anticuariât: lu metarai in biele viste cuntune scrite par ricuardâ: «lu vin ancjemò…». Al è un jôf dal 1741 che Oscar al volarès che i furlans a podedin deliberâsi in curt di lui.
Christian Romanini
___________________________________________________________________
La ostarie «La Patrie dal Friûl» e je vierte cun chest orari: 10.00-14.30 e 17.30-24.00. Zornade di polse il martars e si le cjate in place a Cjampfuarmit di front dal Municipi (tel. 0432-632116).
ATUALITÂT – Une gnove ostarie par… sintîsi in Patrie............
Ai 17 di Otubar dal 1797 Napoleon al firmave il tratât di Cjampfuarmit.


text:
Il rapuart jenfri i Slovens e l’ûs dal computer al pâr che al sedi une vore fuart e vivarôs. La prove nus rive des ultimis cifris su chest cont: il numar di chei che a van a dâ un cuc su internet al è plui che dopleât in pôcs agns, passant dai 600 mil dal 2001 al milion e 300 mil dal 2007 (e no vin dubis che une tindince di cheste fate no stei lant indevant ancje cumò). Numars che dal sigûr a pandin la «computerizazion» dal paîs nestri vicin: su doi milions di abitants, chest al vûl dî che almancul doi slovens su trê a son usâts a doprâ dispès la rêt. In cheste classifiche, la Slovenie si cjate a jessi al puest numar 69 tal mont, mintri che – par chel che al inten la numerositât de sô popolazion – e je al numar 146.
Ma a Soreli Jevât no usin «navigâ» e vonde, impen a vuelin cjatâsi fûr un propi spazi, sedi che si trati di une aziende, sedi che si trati di un privât cu la passion dal computer. Une stime e dîs che in dì di vuê in Slovenie a son regjistrâts plui di 134 mil dominis; di chescj plui di 65 mil a àn il codiç dal paîs, vâl a dî «.si». Par cont dai dominis, la Slovenie e je indaûr te Union europeane, stant che e je dome al vincjesimcuart puest su 27 paîs, dut câs si cjate ae posizion 57 a nivel globâl.
Lis fameis a vê in cjase un computer a son dôs su trê; pôc plui di metât invezit (54%) a àn internet. Fra chei che no lu àn, un su cuatri al dîs che no i covente, il 16% par vie che nol sa cemût che si dopre, il 14% parcè che nol pues permetisal par vie dai coscj.
A doprâ cun regolaritât la «rêt des rêts» al è il 58% dai slovens jenfri i dîs e i 74 agns di etât: la fasse che plui e va su internet e je chê dai zovins che a àn dai dîs ai cuindis agns. Di chei che a «navighin», cuasi un tierç al cjape part a cualchi forum, il 24% al à chê di «çatâ» e un 10% al dopre il pc par telefonâ e par viodisi cu la videocjamare. Invezit, cuatri su dîs par solit a discjamin de rêt cines, musiche e materiâi video; un su cuatri al scolte musiche, e un su cinc si coleghe par viodi un canâl televisîf.
Stant che l’86% cent di cui che al dopre internet lu fâs in cjase, si pues rifleti suntun dât che al rivuarde la sigurece: dome il 30% dai slovens jenfri i 16 e i 74 agns al à discjamât un program par protezi il so pc dai virus, mintri che, par esempli, in Danimarche lu à fat il 60%.
Ancje lis aziendis slovenis a crodin te informatizazion: il 96% di chês che a àn fin a nûf lavoradôrs al dopre internet. Di chês parsore i dîs impleâts, il 62% al à ancje un so sît.
Alessio Potocco
TERITORI – In Slovenie Internet al è di mode............
Il rapuart jenfri i Slovens e l’ûs dal computer al pâr che al sedi une vore fuart e vivarôs. La prove nus rive des ultimis cifris su chest cont: il numar di chei che a van a dâ un cuc su internet al è plui che dopleât in pôcs agns, passant dai 600 mil dal 2001 al milion e 300 mil dal 2007 (e no vin dubis che une tindince di cheste fate no stei lant indevant ancje cumò). Numars che dal sigûr a pandin la «computerizazion» dal paîs nestri vicin: su doi milions di abitants, chest al vûl dî che almancul doi slovens su trê a son usâts a doprâ dispès la rêt. In cheste classifiche, la Slovenie si cjate a jessi al puest numar 69 tal mont, mintri che – par chel che al inten la numerositât de sô popolazion – e je al numar 146.


text:
“Lis lenghis a son esenziâls pe identitât di grups e di personis e pe convivence pacifiche. Lis lenghis a son un element di progrès viers un svilup sostignibil e une relazion armoniose tra il contest globâl e chel locâl … la UNESCO e invide i guviers, lis associazions, la societât civîl, lis organizazions internazionâls e ducj a promovi iniziativis pe tutele des lenghis, di dutis lis lenghis, ma in particolâr chês che a son plui in pericul di sparî”. Cussì Koïchiro Matsuura, Diretor Generâl dal UNESCO, la organizazion des Nazions Unidis (NU) pe Educazion, lis Siencis e la Culture, al à screât il gnûf an des NU, dedicât a lis lenghis, declarât chest an, ma proponût de bande de Austrie doi agns indaûr vie par la trentetresime conference glenerâl de UNESCO a Parîs.
Iniziativis culturâls a son nassudis in dut il mont, soredut pe promozion e tutele des lenghis minoritariis. Lis lenghis, a influissin su la culture, la comunicazion, la integrazion sociâl, la educazion e il svilup, ma a son in pericul a cause de globalizazion e des usancis de vite moderne. La int e bandone la sô marilenghe ancje cuant che e ven a contat cuntune culture e une economie plui fuartis e invasivis, che a sbruntin a doprâ la lenghe plui fuarte par vê plui oportunitâts di integrazion e di lavôr. Cuant che une lenghe si smavìs e e ven dismenteade, cun jê al mûr ancje un toc de ricjece mondiâl: oportunitâts, tradiziôns, memoriis, mûts diferents di pensâ e di esprimisi, risorsis impuartantis di cressude a vegnin pierdudis. La UNESCO al à calcolât che metât des 6.000 lenghis tabaiadis tal mont, e je in pericul di sparî. Un fenomen costant, aumentât une vore tai ultins 30 agns.
In chest contest, l’an internazionâl al promôf il multilinguisim e il svilup di politichis coerentis sedi a nivel nazionâl che a nivel regjonâl, che a dedin la pussibilitât di doprâ lis lenghis locâls in maniere armoniose e juste dentri di une regjon o di un paîs. Chestis politichis a varessin di permeti a ogni persone che a aparten a une determinade comunitât di doprâ la sô marilenghe, sedi te vite privade che te vite publiche, e tal stes timp doprâ ancje atris lenghis, nazionâls e internazionâls. Par chel si tabaie di doprâ lis lenghis minoritariis o locâls in maniere “armoniose”, a completament di un percors che al puartedi a sielzi volte par volte l’ûs de lenghe locâl, nazionâl o ancje internazionâl (spes, in chest câs, l’inglês).
Buinis gnovis duncje par chei che a tabain une lenghe minoritarie, come par esempli i Bretons, i Bascs, i Ocitans e i Cors, che si son sintûts a dî di bande dal rapresentant francês al UNESCO: “Il dirit di doprâ la sô marilenghe, la capacitât di comunicâ e duncje di capî e di jessi capît, la tutele di une ereditât une vore antighe a varessin di jessi di primarie impuartance pes Nazions Unidis”. E duncje ancje di ducj i stâts che i fasin part.
2008: l’an des lenghisChiara Segrado
“Lis lenghis a son esenziâls pe identitât di grups e di personis e pe convivence pacifiche. Lis lenghis a son un element di progrès viers un svilup sostignibil e une relazion armoniose tra il contest globâl e chel locâl … la UNESCO e invide i guviers, lis associazions, la societât civîl, lis organizazions internazionâls e ducj a promovi iniziativis pe tutele des lenghis, di dutis lis lenghis, ma in particolâr chês che a son plui in pericul di sparî”. Cussì Koïchiro Matsuura, Diretor Generâl dal UNESCO, la organizazion des Nazions Unidis (NU) pe Educazion, lis Siencis e la Culture, al à screât il gnûf an des NU, dedicât a lis lenghis, declarât chest an, ma proponût de bande de Austrie doi agns indaûr vie par la trentetresime conference glenerâl de UNESCO a Parîs.


text:
Une piece teatrâl origjinâl, estrose, in sene in Novembar
Intai prins dîs dal mês di Novembar di chest an – i dîs de sô muart tragjiche – Pier Pauli Pasolini al sarà onorât cuntun spetacul dal Teatri Stabil Furlan. Une piece teatrâl origjinâl, di fantasie, di dissen atuâl, estrose, no une leture des sôs lirichis o des sôs prosis. Incentrade sul contribût di ideis e di impegn di Pier Pauli par otignî pal Friûl la autonomie regjonâl; cence colâ tal teatri che si autonomine “politic o documentâl”, bussulot di retoriche periculôs (come se dut il teatri nol fos politic).
◆ Duncje, Pier Pauli nol comparìs su la sene. Une famee, cuntune storie di vicinance al poete, e cjape su lis sôs spalis il so lassit, e e rive fra contrascj a mantignîlu vîf fin a vuê, cun modalitâts che a puartin il stamp di ogni gjenerazion. Il timp, cheste entitât malcuiete, al devente cussì coprotagonist de storie.
◆ L’impegn furlan di Pier Pauli al è stât il prin segnâl de sô passion civîl, durade dute la vite, spindude par difindi e dâ valôr a dut ce che al rapresentave une identitât, une particolaritât distintive dal singul o di comunitâts o di strâts sociâi, che a vivevin une lôr specificitât; cuintri ogni nivelament, ogni conformisim.
◆ Il test dal spetacul al sta nassint tun laboratori teatrâl li che a cjapin part Lisa Moras, Massimo Somaglino, Carlo Tolazzi e il sotscrit. Afiet par Pier Pauli e volontât di doprâ ogni strument che la tecniche teatrâl di vuê e met a disposizion a vuidin il trop di autôrs, par meti adun un spetacul che al divertissi il public e che al trasmeti la idee di Pier Pauli che jessi unics al è il vêr mût di vivi une vite degne, pai singui e pes comunitâts. Fasint bon acet aes novitâts, che la vite no je mai repliche ma rinassite in formis creis, plasmadis dal timp.
◆ Fra lis tantis bielis iniziativis realizadis chest an par ricuardâ il centenari de nassite di Pasolini, il spetacul dal Teatri Stabil Furlan al fronte un argoment no scontât e no considerât di altris. Ma dut câs impuartant te vite di Pier Pauli, e ancje pal nestri teritori, che al à dome di vuadagnâ a impensâsi dai furlans che lu àn tirât fûr des sgrifis dal Venit – li che al sarès stât isolât, al ultin puest fra vot provinciis – par dâi la forme di regjon, insiemi cun Triest.
◆ Il spetacul al sarà fat in coproduzion: al Teatri Stabil Furlan si è zontade la Società Operaia di Pordenon, che e sigurarà musichis origjinâls, componudis dal mestri Renato Miani, e sunadis dai strumentiscj in sene. ❚


text:
Il president Maurmair al à tratât lis liniis di azion pal an a vignì e al à dât il benvignût a 5 gnûfs Comuns che a puartin a 132 lis aministrazions rapresentadis de Assemblee
La Comunitât linguistiche furlane (Aclif), dade adun vuê in sale Aiaç a Udin, e à aprovât un ordin dal dì che al à rimarcât “la impuartance che il palinsest dai programs radiotelevisîfs de Rai al tegni cont des specificitâts culturâls e linguistichis de popolazion furlane” domandant l’impegn “par che ancje pe comunitât furlane si puedi rivâ in maniere graduâl a un servizi almancul compagn a chel che al caraterize la comunitât ladine de provincie di Bolzan: la Rai pe Provincie autonome di Bolzan e previôt une convenzion che e conte 100 oris anuâls di trasmissions televisivis e 352 oris anuâls di trasmissions radiofonichis in lenghe ladine”.
La domande par une gnove Convenzion tra la Rai e la Presidence dal Consei di ministris che e rivi a garantî nivei di tutele domandâts de comunitât furlanofone e je stade rimarcade dal president di Aclif Markus Maurmair ae presince dal assessôr regjonâl aes Lenghis minoritariis Pierpaolo Roberti (al è intervignût in vdc ancje il president dal Consei regjonâl Piero Mauro Zanin).
Inte ocasion Roberti al à visât che “la Rai si jere impegnade par une gnove Convenzion cun definidis carateristichis di tutele, concuardâts ancje in graciis dal Corecom, che a previodevin implementazion di risorsis e di programazion in lenghe furlane e si sin cjatâts invezit une proroghe. Chel prin risultât otignût cul at integratîf che al à viert la vie ae programazion televisive e jere impuartant, ma nol pues jessi il pont di rivade: o volìn – al à afermât Roberts – une plene ecuiparazion de tutele dal furlan cun chê dal sloven, o volìn che si invii ancje la informazion televisive in lenghe furlane. Il percors par rivâ ai nestris obietîfs di tutele e je fat di pas graduâi, ma cumò nol pues vê altris ralentaments”.
Ancje a pet dal ordin dal dì de Assemblee, che e à interpelât la Regjon su une schirie di cuistions, Roberti al à garantît il massim e costant impegn inte tutele e promozion de lenghe e culture furlane.
“Il gnûf Plan di politiche linguistiche, aromai scjadût, al è destinât e al è pront pe aprovazion preliminâr. Al è stât metût in calendari in mût che al podarà jessi ogjet di confront cuant che si fasaran lis trê conferencis regjonâls sul stât di atuazion des leçs di tutele, saltadis intal 2020 par vie de pandemie: al è un document preparât de Agjenzie regjonâl pe lenghe furlane e de direzion Autonomiis locâls ma che e cjape tante part di vore des direzions regjonâls – istruzion, infrastruturis, e-government. Za cul assestament ciertis normis a van a concretizâ cetant previodût dal Plan, par esempli i 250mila euro di trasferiments a Arlef pe cartelonistiche in lenghe furlane”.
Intal cors de assemblee Maurmair al à dât cont des gnovis adesions ae Comunitât che a tocjin vuê al cuote 132: i Comuns di Spilimberc, Codroip, Pavia, Rigulât e Sant Vît di Feagne.
Inte relazion il president al à ancje fat un pont des ativitâts fatis fin cumò e dai invistiments metûts in vore cul contribût de Regjon (75mila euro pal 2020, confermâts intal 2021): la organizazion de Cunvigne Rai e lis lenghis minoritariis, la ativazion de segretarie in plante stabile e l’inviament dal sît internet e dal servizi comunicazion, la promozion “Plui furlan in Rai”; tra lis ativitâts pe Sierade a son previodudis ciertis iniziativis sui medie (l’inviament di un program su Telefriuli cul coinvolziment des aministrazions comunâls), la organizazion di une cunvigne sul furlan inte aministrazion publiche, il cors par aministradôrs, la segretarie telefoniche bilengâl pai Comuns gjestide di Radio Onde Furlane.
I comuns che a fasaran domande – fin cumò a àn aderît za Cjistielgnûf, Pavia, Morsan, Voleson Darzin – a podaran fâsi regjistrâ la rispueste telefoniche automatiche pe segretarie telefoniche ancje in lenghe furlane. “E je une iniziative semplice e che e je dibant pes aministrazions ma che e pues vê un significât simbolic impuartant: che la dignitât linguistiche dal furlan intune istituzion publiche e je compagne a chê dal talian. Il gno invît duncje ai Comuns – al à afermât Maurmair – al è di fâ domande: pai utents no je pierdite di timp parcè che dopo il messaç inziâl di salût si pues sielzi la lenghe di preference daurman”.
“E continuarà la pression su lis istituzions par otignî une Convenzion Rai-Guvier ae altece dal furlan e la nestre campagne di adesions par fâ la Assemblee simpri plui rapresentative de comunitât”, al à concludût Maurmair inte assemblee che e à votât ae unanimitât il belanç.


text:
Lis elezions aministrativis in Spagne si son tignudis ai 24 di Mai e i gjornâi a an zà sotolineât la dificoltât che e à vût de drete spagnole e la avançade de çampe di Podemos. Ve ca une analisi plui complete che cjape dentri ancje i partîts autonomiscj. Lis consultazions a àn interessât ancje i Parlaments des comunitâts autonomis dal Paîs Valenzian, des Baleârs, de Navare e des Asturiis.
Intal Paîs Valenzian il PP (Partido Popular, il centri-drete spagnûl e “spagnolist”, ndr) al reste il partît plui votât, ma al piert la maiorance assolude passant di 55 a 31 deputâts. I socialiscj invezit a son passâts di 33 a 23 parlamentârs. Cuntun grues salt indenant, al tierç puest si placin i nazionalitaris di Compromís cun 19 elets. Lis listis di Ciudadanos e Podemos/Podem a àn otignût 13 deputâts parom.
Ancje tes isulis Baleârs il PP e à pierdût la maiorance assolude colant di 35 a 20 elets. I socialiscj a àn invezit mantignût i lôr 14 deputâts. Podemos al è deventât il tierç partît des isulis cun 10 deputâts, intant che i nazionalitaris di Més per Mallorca a àn otignût 6 parlamentârs che si à di zontâur i 3 di Més per Minorca. Chei altris 6 puescj a disposizion a son lâts dividûts tra partîts plui piçui (3 elets pai regjonaliscj da El PI; 2 par Ciudadanos; e 1 par Gent per Formentera).
Un guvier des diestris al sarà dificil di ripeti ancje in Navare dal moment che i regjonaliscj de UPN a àn otignût 15 deputâts e i spagnoliscj dal PP a pene 2. A cressin i partîts nazionaliscj e nazionalitaris bascs cui 9 elets di Geroa Bai e i 8 di EH Bildu. Podemos e Socialiscj a àn 7 elets ognidun e Izquierda – Ezkerra e cjape doi parlamentârs.
Ancje intes Asturiis la diestre no à plui la maiorance cul PP che al va jù a 11 deputâts e Foro Asturias che a ‘nd cjape 3, compagn di Ciudadanos. I socialiscj a àn invezit 14 elets, Podemos 9 e IU-IX 5: avonde, se e fos la volontât, par meti sù une coalizion di guvier di centri çampe. ❚ ✒ Internazionalistari/LPdF
Elezions in Spagne: avançade de çampe, cualchi bon segno pai partîts nazionalitaris............
Lis elezions aministrativis in Spagne si son tignudis ai 24 di Mai e i gjornâi a an zà sotolineât la dificoltât che e à vût de drete spagnole e la avançade de çampe di Podemos. Ve ca une analisi plui complete che cjape dentri ancje i partîts autonomiscj. Lis consultazions a àn interessât ancje i Parlaments des comunitâts autonomis dal Paîs Valenzian, des Baleârs, de Navare e des Asturiis.


text:
Pocjis cjacaris!
Ca di pôcs minûts e partìs la mail cu la Conte dal Mes di Març, il regâl che nô di Contecurte o fasìn ai nestris iscrits ae Liste di Contecurte!
E come ogni mês us lassin l’incipit de conte, par stiçâ chei che ancjemò no son iscrits te liste a iscrivisi e ricevi il regâl.
No us disìn cuâl che al è l’argoment de conte di chest mês, ma o podês forsit intivâlu savint che la storie e je ambientade in Cjargne e che cheste imagjin al è un dissen di Jacum, un dai nestris piçui aiutants di Contecurte. Dentri de conte o podês cjatâ ancje il dissen di Ricart, l’articul de nestre Coghe, une vore interessant, un biel pôc di cjargnel curât dal nestri Cramâr Pablo e, come simpri, la cuvierte metude adun de Sartore partint di un dissen dal Ostîr.
Il titul de conte? Boris… e ve chi cemût che e scomence…
Al è un moment, te vite di un om, dulà che la etât si mostre in clâr, saltant fûr des andronis scuris dal cuotidian. Ti si pare denant, ti cjale in muse, cualchi volte cun gracie, plui voltis cun malegracie, e ti oblee a scoltâ ce che e à di dîti. Tu puedis ben fâ fente di vê premure, come che si fâs ator par Udin, cui neris che a cirin di venditi un gjornâl o cun chei pucefadiis plens di morbin par fâti meti une firme – e scuediti bêçs – par cheste o par chê altre associazion. Cun jê, la etât, no tu puedis fâ di mancul di bonâ il pas e fermâti, parcè che e jemple il troi intîr dal to doman.
«Cjalimi chi, trop che o soi cressude! Varessistu mai dite che o sarès deventade cetant grande in cussì pôc timp? No mi dîstu nuie?»
Ben o mâl, simpri chest al è il so discors.
E alc, in chel moment, ti tocje di rispuindiji, se no a peraulis, almancul cul pinsîr. E daspò, al sarà simpri plui dificil platâ intun cjanton de memorie ce che tu i âs rispuindût.
____________
Se vês voie di lei il rest, iscriveisi lâ in bande sul sît o chi sot sul telefonut!
Mandi a ducj!


text:
Aquilee: il batisteri
Home Trois Troi Furlan Prime tape Aquilee Foto 4
Aquileia - Aiello
Dal puarti de Basiliche si jentre te glesie dai pagans (IX sec.) e, po dopo tal Batisteri (vascje esagonâl dentri un perimetri otagonâl, cemût che lis simbologjiis antighis a prescrivevin).
Al risulte jessi un râr esempli architetonic di colegament diret, “a spieli”, tra Basiliche, altâr de navade centrâl e cûr de fontane.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Parteulis: gleseute di Sant Andree
Home Trois Troi Furlan Prime tape Parteulis Foto 2
Aquileia - Aiello
La Gleseute di Sant Andree plene di memoriis storichis (si cjatin iscrizions romanis in materiâi di ripuart) e artistichis: rilêfs massenzians e afrescs dal XIII secul (Martueri di Sant Andree) e XV-XVI secul (figuris dai Sants intal arc trionfâl).
Intal 1989 intal cjanton Sud-Ovest de glesie dilunc di un sgjâf archeologjic al è stât cjatât un piçul tesaur. Intun recipient di crep a son stadis contadis ben 1164 monedis di arint dal patriarcje Bertolt di Ardechs, dai vescui di Triest e Voltaic di Bernart II duche di Carinzie (il periodi des monedis al va dal 1218 -1260). Vuê lis monedis a son esponudis tal Museu Archeologjic di Cividât.
Steme comunâl
di Rude
Aquileia - Aiello
Steme comunâl
di Rude
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
La traduzion dal Infier di Pierluigi Visintin, che e fâs riferiment ae version critiche di Natalino Sapegno, e je atente a mantignî la armonie tra forme e contignût che e je tal origjinâl di Dante, te cussience che la perfezion, te traduzion leterarie, e je un obietîf impussibil.
Il sfuarç par ce che al tocje la forme metriche al à dât risultâts une vore bogns: i viers a son simpri endecasilibis, in gjenerâl di bon ritmi, lis rimis a rispietin la struture incjadenade tipiche de tercine di Dante e cun di plui a rivin a une variabilitât des rimis che e je parsore dal 70%: ven a stâi che dome trê rimis su dîs a tornin plui di une volte tal stes cjant. Dome in câs une vore rârs tal puest des rimis perfetis si cjatin assonancis.
Chest sfuarç formâl in gjenerâl nol compuarte sacrificis masse pesants tai contignûts, che a mantegnin pal plui la lôr completece e complessitât e che no vegnin scuasi mai semplificâts o banalizâts.
Le lenghe doprade di Visintin e je chê furlane di riferiment, ancje se in cualchi câs e pues zuiâ su cualchi variante, plui di dut par otignî une rime: cussì si pues cjatâ cualchi alternance tra formis tant che steve/stave, levin/lavin, nuie/nie. In Dante stes si cjatin alternancis dal gjenar, o une vore plui fuartis o fintremai invenzions, e a fasin part di une fase de lenghe taliane medievâl, ancjemò in elaborazion, no stabilizade e no dal dut coerente: la lenghe furlane invezit e à un nivel di elaborazion plui definît, tipic di une lenghe contemporanie che e je rivade a un ciert grât di standardizazion. Par cheste reson lis alternancis te lenghe di Visintin a son une vore plui limitadis che in Dante e, gjavant elements cemût che a son chei a pene citâts ca parsore, il so furlan al è unitari e coerent.
Note dal curadôr Sandri Carrozzo


text: “Sal visìn in particolâr tal at di acetâ, tant zentîl che mai, ancje ben la insegne dal nestri piçul moviment civic culturâl – cun parsore la acuile chê di Aquilee, simbul storic locâl di unitât a cavalot dai confins – in mieç dai tancj segnacui e bandieris des associazions di partesan, combatents e di militâr, li che, di comuns citadins di cumò impegnâts tal promovi une culture civiche inlidrisade tal teritori, si veve chê ancje di fâur onôr juste ai partesans fusilâts a Udin tor lis muris dal cimitieri di Sant Vît. E sal visìn un 25 di Avrîl in Place Libertât simpri a Udin chê volte che al à difindût il dirit di peraule dal Sindic di Cividât te capitâl de Furlanie!”. Ve culì il coment dal prof. Alberto Travain, president dal Moviment Civic Culturâl Alpin-Adriatic dal Fogolâr Civic co e je rivade notizie de muart di Luciano Rapotez, figure di rivuart pe sô testemoneance di lote cuintri dal Fassist tal Friûl Vignesie Julie: “spieli dut intun di saldece ideâl e di democratiche vierzidure”.